Filem Adú dedah isu sebenar pelarian

Program ini bertujuan mendedahkan isu sebenar mengenai pelarian bagi mengelakkan salah faham terhadap isu-isu yang berkaitan dengannya.

Bedah filem yang disampaikan oleh Pengerusi MyCARE, Prof Madya Dr Hafidzi Mohd Noor ini merupakan filem yang diadaptasi daripada kisah benar yang diarahkan oleh Salvador Calvo dan ditulis oleh Alejandro Hernández.

Adú mengisahkan seorang anak kecil berusia lima tahun yang bernama Adú (Moustapha Oumarou). Beliau dan kakak perempuannya, Alika atau Ali (Zayyidiya Dissou) ingin meninggalkan Cameroon untuk bertemu ayahnya di Sepanyol setelah ibu mereka dibunuh.

Filem ini menceritakan perjalanan Adú dan Ali ke Sepanyol bermula setelah agensi yang dibayar ayahnya meninggalkan mereka di pertengahan perjalanan dan diarahkan menaiki kapal terbang melalui roda kapal terbang. Lebih memilukan, dia menyaksikan kakaknya meninggal dunia kerana kesejukan.

Sesampainya di darat, Adú bertemu dengan seorang remaja lelaki, Massar (Adam Nourou), yang juga imigran haram. Bersama Massar, Adú mencari tempat perlindungan bagi mereka dan terpaksa mengharungi banyak halangan dan rintangan.

“Bagus filem ini ditayangkan, namun perlu ada naratifnya supaya difahami dan emosi kita dapat dipindahkan bagaimana kita melayani, meladeni pelarian di kalangan kita,” ujar Dr Hafidzi.

Tambahnya, kita perlu bina suatu kecerdasan emosi dalam diri untuk cuba memahami apa yang dilalui masyarakat yang ditindas dan dizalimi.

“Selain itu, kita perlu bina hati nurani ini, supaya semangat dan jiwa kemanusiaan itu timbul, sehingga menjadi umat yang peka, manusia yang tidak mudah menjatuhkan hukum, manusia yang berusaha memberikan bantuan walau dalam keadaan apa sekalipun,” tegas beliau.

Beliau turut memberikan persoalan kepada para peserta yang hadir bagaimana masyarakat selalunya melihat pelarian.

“Pelarian di mata Allah bagaimana? Adakah pelarian di mata kita selari dengan pelarian di mata Allah?”

Filem ini memberi pengalaman secara terus dari perspektif seorang pelarian yang terpaksa mengambil keputusan untuk keluar dari negara sendiri demi kelangsungan hidup serta membebaskan diri daripada berterusan ditindas.

Melalui filem ini, diharapkan agar rakyat Malaysia memahami dan mendalami situasi sebenar pelarian supaya sekurang-sekurangnya dapat berbicara dengan kefahaman seterusnya mencetuskan rasa simpati dan ingin membantu mengeluarkan mereka daripada kemelut yang dihadapi.


Pemimpin Berwibawa Dan Berintegriti Tebus Imej Negara

Gendang berbunyi, kompang rancak dipalu memberikan isyarat seolah-olah akan adanya Pilihan Raya Umum ke-15 (PRU15) pada waktu terdekat.

Sejauh manakah negara dan rakyat bersedia untuk sekali lagi menyaksikan peralihan pemerintahan setelah kita menyaksikan pertukaran kuasa mentadbir sebanyak tiga kali dalam tempoh tiga tahun kebelakangan ini?

Namun di saat negara dilanda krisis wabak Covid-19, kegetiran ekonomi, fenomena bencana alam dan masalah sosial yang meruncing, kepimpinan negara juga tidak sunyi dilanda kontroversi ketirisan tadbir urus, pecah amanah dan isu ketidaksatuan.

Situasi tersebut menampakkan sisi pergolakan yang mencetuskan konflik politik dan menimbulkan kegelisahan masyarakat termasuk menyebabkan kegusaran kepada pelabur-pelabur luar.

Ini tentunya menjejaskan pemulihan ekonomi negara yang boleh diperhatikan pada impak langsung terhadap ketidakstabilan mata wang tempatan. Kemelut politik turut menghakis kepercayaan masyarakat sivil terhadap institusi kepimpinan.

Tinjauan kajian yang dilakukan oleh Barometer Kepercayaan Edelman 2022 memberi bayangan bahawa majoriti masyarakat Malaysia kurang mempercayai kredibiliti kerajaan pada tahap 62 peratus, menghampiri nilai ukuran neutral, menurun tiga mata berbanding tahun lepas (65 peratus).

Sebaliknya, kajian ini memperlihatkan masyarakat lebih meyakini institusi NGO dengan tahap kepercayaan meningkat satu peratus kepada 70 peratus, manakala perniagaan sebagai ejen yang membawa perubahan positif, naik dua peratus kepada 71 peratus, berbanding tahun lepas.

Pendedahan ini harus dipandang serius kerana data kajian ini menunjukkan kredibiliti institusi kepimpinan dalam kerajaan dipersoal oleh majoriti masyarakat.

Apabila kita membicarakan tentang kepemimpinan yang berkredibiliti, Kouzes dan Posner yang telah berpengalaman selama lebih 30 tahun dalam kajian kepimpinan mendapati bahawa tokoh pemimpin politik, agensi kerajaan, swasta, CEO ternama  yang berjaya memiliki satu persamaan iaitu peribadi yang berkredibiliti.

Kredibiliti ini terserlah menonjol pada individu yang kata-katanya ditepati dan komitmennya dipenuhi. Ringkasnya, ada sikap benar dan amanah yang menjadi kunci sebagai orang yang dipercayai.

Seorang sejarawan Barat iaitu Michael H. Hart telah mengangkat Nabi Muhammad SAW sebagai tokoh terbilang sepanjang zaman dalam buku terkenalnya, “100 Tokoh Paling Berpengaruh Dalam Sejarah” dengan memposisikan baginda mengungguli carta teratas.

Beliau mengulas dalam bukunya, “Pilihan saya terhadap Muhammad untuk mengetuai senarai orang yang paling berpengaruh di dunia mungkin mengejutkan sesetengah pembaca dan mungkin dipersoalkan oleh orang lain, tetapi dia adalah satu-satunya orang dalam sejarah yang sangat berjaya di peringkat agama dan sekular.”

“Dari asal-usul yang sederhana, Muhammad mengasaskan dan menyebarkan salah satu agama besar di dunia, dan menjadi pemimpin politik yang sangat berkesan. Hari ini, tiga belas abad selepas kematiannya, pengaruhnya masih kuat dan meluas,”  menurutnya lagi.

Kepimpinan Rasulullah SAW diakui oleh kawan dan juga lawannya. Sejarah banyak memetik kisah ketokohan baginda yang telah berjaya mengubah masyarakat Arab dari zaman kemunduran dan kegelapan yang bergelut dengan isu penindasan ekonomi, perebutan kuasa, masalah gejala sosial kepada zaman kegemilangan tamadun dan ketinggian peradaban hingga kerajaan baginda menjadi kuat dan disegani oleh kuasa-kuasa kuat pada era itu.

Kepimpinan baginda terus menyerlah apabila melahirkan ramai pemimpin berwibawa di bawah pemerintahannya hingga akhirnya kerajaan Islam berkembang menguasai hampir dua pertiga dunia.

Seterusnya kedudukan empayar Islam mula melemah apabila mula berlaku kepincangan dalam tampuk kepimpinan dan membarah kepada masyarakat sehingga kuasa dunia beralih tangan kepada kepimpinan Barat.

Begitulah ibrah yang boleh kita ambil daripada kisah silam di mana sejarah pasti akan berulang. Kuncinya, kepimpinan yang baik sangat mempengaruhi dalam mengemudi masyarakat dan seterusnya negara menjadi terkehadapan atau mundur ke belakang.

Kembali kepada realiti kemelut institusi kepimpinan yang melanda negara,  persoalannya, apakah formula bagi mengatasi konflik kepemimpinan dan mengembalikan semula kepercayan rakyat terhadap integriti kepimpinan?

Tentunya jika membincangkan pengurusan isu integriti, akan timbul keperluan untuk adanya satu mekanisme yang berupaya bertindak sebagai alat semak dan imbang terhadap kuasa dan pengaruh kepimpinan dalam tadbir urus agar peranan dan tanggungjawab dilaksanakan dengan cekap, berkesan dan telus.

Di sini wujudnya kerelevanan untuk mempertimbangkan idea perhimpunan rakyat (citizen assembly) yang telah diamalkan di beberapa negara yang dianggap sebagai pengukuhan terhadap institusi demokrasi yang sedia ada.

Perhimpunan rakyat merupakan satu badan bukan kerajaan yang terdiri daripada sekumpulan wakil terpilih dalam kalangan masyarakat merentasi umur, gender, etnik untuk membincangkan isu-isu tertentu dan seterusnya memberikan cadangan serta penyelesaian yang diambil secara serius oleh pihak kerajaan atau parlimen.

Amalan demokrasi perundingan ini telah dilaksanakan di negara membangun seperti Ireland, Australia, England dan Amerika Syarikat yang telah terbukti dapat bertindak sebagai mekanisme yang dapat membantu ahli politik menjadi lebih cakna tentang keperluan masyarakat dan menjelaskan lagi usaha untuk mencapai penyelesaian yang bersifat menang-menang.

Kewujudan perhimpunan rakyat dapat menyeimbangkan pengaruh politik dalam penentuan polisi negara. Ini disebabkan ahli dalam perhimpunan rakyat yang dipilih bukan mewakili mana-mana parti politik.

Maka kebebasan ini membuatkan pandangan yang dicapai adalah benar-benar mengambil kira masa depan mereka, keluarga dan orang-orang tersayang tanpa terikat dengan kepentingan parti. Pendekatan sebegini dapat membuka ruang yang lebih luas ke arah amalan politik matang.

Negara kita telah merdeka selama 65 tahun dan seharusnya menjadi negara yang matang, yakni matang dalam bertindak balas terhadap konflik secara tertib, beretika dan tenang.

Sejauh mana baik sistem yang direka, tetapi sekiranya dikawal selia oleh orang yang bobrok, pelaksanaannya akan menghadapi kecacatan dan kerencatan dengan kadar kemajuan yang perlahan.

Ini sesuatu yang sukar dielak tetapi boleh dikawal impak negatif yang dibawa melalui mekanisme semak imbang yang proaktif dan berkesan.

Selagi masyarakat percaya adanya harapan untuk mewujudkan kepimpinan yang berintegriti dan berwibawa dalam segenap lapisan peringkat, selagi itu negara ini ada harapan untuk terus maju ke hadapan di bawah pemimpin yang berkaliber, pragmatik dan kompeten.

Hj Badlishah Sham Baharin
Presiden
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


FB Geng Tolak Buli didik remaja, masyarakat

Menurut Ketua IKRAM Muda, Mohd Hafiz bin Abd Hamid, isu berkaitan buli dalam kalangan anak muda salah satu daripada advokasi IKRAM Muda.

Jelasnya, isu ini telah dipersetujui dalam Muzakarah IKRAM Muda pada September tahun lalu.

“Pasukan advokasi buli ini yang diketuai oleh IKRAMTeens Pusat telah bersetuju untuk menggunakan jenama ‘Geng Tolak Buli’ sebagai jenama advokasi buli.

“Sehubungan dengan itu, hari ini dilancarkan laman Facebook rasmi Geng Tolak Buli,” katanya.

Tambah Hafiz, selain menggunakan Facebook, akaun Instagram Geng Tolak Buli bakal diwujudkan khusus untuk adik-adik remaja.

Justeru itu, beliau memohon kerjasama semua untuk sama-sama menyokong dan berkongsi inisiatif ini kepada masyarakat umum.

Untuk ke laman Facebook Geng Tolak Buli, sila klik pautan https://www.facebook.com/gengtolakbuli/


Tiga keadaan setelah berakhirnya Ramadan

Waktu terasa cepat berlalu. Ramadan perlahan-lahan pergi meninggalkan kita. Sebahagian umat Islam ada yang berasa sedih dan sebahagian yang lain pula berasa biasa sahaja.

Apabila hari-hari dan malam-malam Ramadan telah berlalu, ada manusia yang beruntung dan ada pula yang rugi. Maka di sini ada tiga jenis keadaan manusia setelah berakhirnya Ramadan.

Pertama, di antara mereka ada yang berpuasa dan solat malam iaitu tarawih, dan Allah SWT melihat kebaikan pada dirinya. Kemudian pahalanya adalah ampunan daripada Allah atas dosa-dosanya yang telah lalu.

Ia keluar pada hari raya seperti hari ia dilahirkan oleh ibunya, dengan lembaran hidup yang baru, hati yang putih cemerlang dan pakaian yang baru. Tidak ada hari yang paling utama dalam kehidupan ini melainkan hari yang mana Allah Taala mengampuninya.

Sebagaimana yang telah disabdakan oleh Rasulullah SAW:

“Barang siapa berpuasa Ramadan dengan iman dan berharap pahala daripada Allah, nescaya diampuni dosa-dosanya yang telah lalu.” (HR Bukhari dan Muslim)

“Barang siapa melakukan qiyam Ramadan (solat tarawih) dengan iman dan mengharapkan pahala daripada Allah, nescaya diampuni dosa-dosanya yang telah lalu.” (HR Bukhari dan Muslim)

Kedua, di antara mereka ada yang keluar pada hari raya Aidilfitri dalam keadaan telah dibebaskan daripada neraka, kerana ia telah bertaubat dengan taubat nasuha (taubat yang sebenarnya). Pada sepertiga malam, matanya menangis, mulutnya tidak henti-hentinya memohon keampunan kepada Allah.

“Dua mata yang tidak akan disentuh oleh api neraka iaitu mata yang menangis kerana takut kepada Allah dan mata yang pada malam hari berjaga kerana membela agama Allah.” (HR Tirmidzi)

Maka dengan asbab keikhlasannya ini, insya-Allah taubatnya diterima, dibebaskannya daripada neraka dan syurgalah tempatnya.

Ketiga, di antara mereka ada yang keluar daripada bulan Ramadan dalam keadaan muflis!

Dalam hadis sahih disebutkan, “Alangkah rugi dan celakanya seseorang yang bertemu Ramadan, akan tetapi tidak diampuni Allah.” (HR Tirmidzi)

Walaupun ia memiliki amalan yang banyak pada bulan Ramadan seperti puasa dan solat malam namun ia tetap melakukan maksiat seperti meninggalkan solat yang wajib dan terus-menerus melanggar larangan Allah maka ia termasuk ke dalam sabda Nabi SAW berikut ini:

“Banyak orang yang berpuasa namun tidak mendapat apa pun daripada puasanya selain lapar dan dahaga. Dan banyak orang yang solat malam namun tidak mendapat apa pun daripada solatnya selain lelah dan berjaga malam.” (HR Ibnu Majah)

Hendaklah setiap Muslim dan Muslimah berusaha menjadi seperti golongan yang pertama dan kedua.

Marilah kita berlumba-lumba dalam beramal kebaikan lebih-lebih lagi dalam bulan Ramadan yang mulia ini yang mana Allah melipat gandakan pahala kita. Sungguh rugi apabila kita sia-siakan kesempatan yang ada. Maka untuk masa Ramadan yang masih tersisa, gunakanlah dengan sebaiknya.

Semasa kita sedang bekerja, kita boleh basahkan lidah dengan banyak zikir dan istighfar kepada Allah. Sehabis solat, bacalah al-Quran walaupun hanya selembar.

Sambil menunggu kenderaan ataupun seseorang, apa salahnya mendengar bacaan al-Quran ataupun kuliah-kuliah agama melalui telefon genggam berbanding kita melihat perkara-perkara yang lagha di media sosial.

Pada waktu malam pula, usahakan  tidur awal agar dapat bangun pada sepertiga akhir malam untuk melakukan ibadah. Ibadah pada waktu ini terasa lebih khusyuk. Banyakkan berdoa kepada Allah dan memohon keampunan kepada-Nya.

اللَّهُمَّ إِنَّكَ عَفُوٌّ تُحِبُّ الْعَفْوَ فَاعْفُ عَنِّي

”Ya Allah, sesungguhnya Engkau Maha Pengampun dan suka memberi keampunan, maka ampunilah aku.”

Jauhilah hal-hal yang dimakruhkan (dibenci). Ketahuilah bahawa puasa itu bukan setakat menahan diri daripada makan, minum dan bersetubuh sahaja. Akan tetapi, puasa juga menahan diri daripada perbuatan sia-sia dan perkataan kotor.

Hindarilah bersembang dengan kawan-kawan tentang hal-hal yang tidak bermanfaat apatah lagi perbicaraan yang buruk. Sebaliknya berdiskusilah tentang perkara agama atau isu semasa yang berfaedah.

Untuk kaum lelaki, setelah berbuka puasa, janganlah duduk melepak terlalu lama. Sebaiknya persiapkan diri untuk pergi solat berjamaah di masjid ataupun solat berjamaah di rumah bersama keluarga.

Untuk kaum perempuan pula, jangan disibukkan dengan hal masakan dan makanan sahaja, tapi fokuslah terhadap ibadah juga. Bagi yang sudah mempunyai anak, beritahu dan ajarkan mereka kelebihan-kelebihan beribadah pada bulan Ramadan.

Boleh juga membaca al-Quran bersama anak-anak. Ingatlah kaum hawa, bulan Ramadan hanya setahun sekali, sungguh rugi jika masa itu digunakan hanya untuk perihal masakan dan makanan.

Semoga dengan amalan yang ikhlas dan menepati sunnah yang kita lakukan selama bulan puasa ini, menjadikan kita hamba Allah yang lebih baik untuk hari-hari seterusnya. Mudahan-mudahan kita tidak termasuk dalam kalangan mereka yang muflis apabila bulan Ramadan telah berakhir.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Ucapan Terima Kasih Semakin Diremehkan?

Mengatakan terima kasih sambil menguntumkan senyuman sebelum berlalu pergi. Mungkin bagi sesetengah individu, ia hanya ungkapan remeh yang tidak mempunyai makna. Bahkan, ada yang merasakan darjat menjadi hina jika sembarangan melafazkannya.

Namun, ucapan yang dikatakan biasa ini sudah semakin jarang didengari waima dalam urusan tidak rasmi. Oleh itu, apakah pengertian atau keperluan di sebalik kata terima kasih yang semakin berat untuk dilazimi oleh masyarakat hari ini?

Berdasarkan maksud yang dihuraikan oleh Kamus Dewan (2000), ‘terima kasih’ membawa maksud “perkataan yang diucapkan atau ditulis sebagai tanda bersyukur atau sebagai tanda terhutang budi. Selain itu, ia sebagai tanda penghargaan atas pemberian dan pertolongan yang telah diperoleh.”

Dari sudut pandang agama Islam, ucapan terima kasih adalah salah satu kaedah untuk menjaga hubungan sesama manusia dan mengekalkan silaturahim tanpa membataskan darjat antara dua pihak. Nabi Muhammad SAW ada menyebut perkara ini dalam hadisnya:

“Sesiapa yang ingin dipermudahkan rezekinya dan ditangguhkan ajalnya (dipanjangkan umurnya), maka hendaklah dia menyambungkan tali silaturahim.” (Hadis Riwayat Bukhari, 2067 dan Muslim, 2557)

Ucapan terima kasih kepada suami atau isteri yang seharian menghadap renyah kehidupan pastinya akan menghadirkan rasa difahami.

Mungkin ada yang beranggapan tidak mengapa, ucapan tersebut tidak mendatangkan makna, kerana mereka  merasakan ia sekadar hanya bicara kosong.

Tapi ucapan yang kedengaran biasa inilah yang menjadi pengubat apabila hati sedang penat dan mengeluh lelah dengan tugasan yang tidak mahu memunculkan noktah.

Sungguh, penghargaan tidak perlu selalu diiringi harta dan hadiah mewah, kadang cukup sekadar kata-kata sebagai pendukung untuk memadamkan lelah walau hanya seketika.

Berterima kasihlah kepada anak kerana berusaha memahami pembelajaran yang sukar. Walaupun keputusan yang diperolehi kadang kurang memuaskan, tapi usaha yang ditunjukkan perlu dihargai dan tetap terus diberikan sokongan.

Ucapan terima kasih tidak akan merendahkan taraf ibu bapa di hadapan anak, bahkan menambah inspirasi. Sungguh, anak-anak rindukan usaha mereka dipuji dan diberikan dorongan.

Ibarat menabur garam pada luka yang berdarah, anak-anak tidak perlu dibandingkan, kerana ia menjadi punca luka. Luka yang sentiasa berdarah dalam hati sudah tentu akan mengundang perbuatan yang tidak menyenangkan.

Seterusnya, ucapan terima kasih pekerja kepada majikan dan sebaliknya pasti akan menzahirkan harmoni dalam organisasi. Menjadi lumrah jika ada kesalahan dilakukan, maka teguran akan diberikan agar kesilapan yang sama tidak lagi berulang.

Namun begitu, tindakan yang menunjukan tanda penghargaan juga haruslah seiring. Walaupun ia hanya sekadar dalam bentuk ucapan terima kasih dan juga perkongsian harapan agar usaha yang ditunjukkan sentiasa berterusan pada masa hadapan, perbuatan tersebut pasti akan membangkitkan rasa semangat untuk sentiasa memberikan hasil yang terbaik.

Menunaikan tugas dengan penuh rasa tanggungjawab merupakan kewajipan, namun bonus yang diberikan melalui ucapan penghargaan pastinya menggembirakan, dan sudah tentu dapat menghasilkan hasil akhir yang memberikan impak positif seperti pekerja yang berdedikasi dan setia kepada organisasi.

Berdasarkan situasi di atas, maka dengan ini jelaslah bahawa ucapan terima kasih mempengaruhi impak sosial masyarakat. Dengan melazimkan kata-kata tersebut, hati yang sarat dengan ego, perlahan-lahan akan mula merendah ke bumi.

Ia sebagai tanda bahawa kita sedar dengan usaha dan kesungguhan yang dilakukan oleh individu lain tanpa memperlekeh mereka. Sesungguhnya ucapan terima kasih merupakan simbolik insan berbudi bahasa.

Di samping itu, kata-kata tersebut juga adalah manifestasi syukur atas nikmat yang dikurniakan oleh Allah SAW, yang dizahirkan melalui pertolongan manusia.

Oleh itu, tidak keterlaluan jika mengatakan bahawa ucapan terima kasih adalah salah satu kaedah menyatakan kesyukuran kepada Allah Taala, kerana menghadirkan insan yang melakukan kebaikan.

Seperti yang dinyatakan dalam hadis, Nabi Muhammad SAW bersabda:

“Tidak dikatakan bersyukur pada Allah bagi sesiapa yang tidak tahu berterima kasih pada manusia.” (Hadis Riwayat Abu Daud, 4811 dan Tirmidzi, 1954)

Oleh yang demikian, bermula hari ini, ucapkanlah terima kasih kepada mereka yang sentiasa menghulurkan bantuan. Sesungguhnya kata-kata yang baik mampu mengubat kecewa, mengeratkan ukhuwah dan menyinar bahagia.

Oleh itu, pilihlah yang terbaik, sama ada kata-kata yang ringkas tapi menambah bahagia, atau diam yang tidak membawa apa-apa.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Hina Islam Atau Hina Diri?

“Al-Islamu ya’lu wala yu’la alaih” bermaksud, Islam itu tinggi dan tidak
ada yang lebih tinggi daripadanya, sebagaimana hadis yang diriwayatkan secara marfu’ oleh Imam Thabrani.

Agama Islam adalah agama wahyu yang diturunkan Allah Yang Maha Tinggi dan Maha Sempurna. Pada Islam terkandung sistem yang sempurna dan relevan sepanjang zaman atau bahasa mudahnya evergreen.

Sifat Islam itu sendiri adalah kukuh dan kuat. Telah Allah turunkan al-Quran sebagai panduan hidup umat akhir zaman ini. Allah juga telah berjanji akan memelihara kesucian al-Quran ini sehingga akhir zaman seperti firman-Nya yang bermaksud:

“Sesungguhnya Kamilah yang menurunkan al-zikr (al-Quran) dan Kamilah yang memelihara dan menjaganya.” (Surah al-Hijr, ayat 9)

Berbekalkan hadis dan ayat al-Quran di atas, telah cukup dan jelas bagi kita untuk merasa izzah (mulia) dengan Islam itu sendiri. Kita perlu tetap yakin bahawa tiada agama yang setanding dengan Islam dan tiada apa yang boleh merendahkan Islam itu sendiri.

Baru-baru ini tular di media sosial berkaitan isu seorang wanita yang mengaku seorang Islam dan telah menghafal 15 juzuk al-Quran dikatakan telah menghina Islam dalam satu acara stand up comedy di salah sebuah kelab di ibu kota telah menzahirkan penghinaan kepada Islam melalui perbuatannya.

Namun adakah perbuatan itu benar-benar telah merendahkan martabat Islam itu sendiri? Atau ia sebenarnya merendahkan martabat peribadi dirinya sendiri?

Martabat seorang wanita diangkat dengan datangnya Islam. Umum mengetahui bagaimana wanita diperlakukan ketika zaman jahiliah dahulu.

Anak-anak perempuan dibunuh dan wanita tidak diberikan perwarisan harta sehinggakan nilai seorang wanita itu sama seperti barang dagangan sahaja.

Penghormatan yang diberikan oleh Islam kepada seorang wanita sangat mahal harganya. Wanita dilindungi dan diletakkan pada tempat yang sama dengan kaum lelaki.

Oleh yang demikian, perbuatan wanita itu sendiri dengan ‘menelanjangkan’ diri dengan maksud menghina Islam adalah suatu perbuatan yang hanya merendahkan martabat dirinya sendiri sahaja.

Kesucian Islam tidak akan pernah tercalar hanya dengan perbuatan segelintir penganutnya. Ini kerana Allah telah berfirman dalam Surah al-Muddaththir ayat 38 yang bermaksud:

“Tiap-tiap diri terikat, tidak terlepas daripada (balasan buruk bagi amal jahat) yang dikerjakannya.”

Oleh yang demikian, sebab dan akibat daripada perbuatan itu hanya memberikan kesan secara langsung kepada si pelakunya.

Ketakwaan sebenarnya kunci untuk kita beriltizam dengan agama ini. Dengan hadirnya takwa dalam diri, kita akan menjadi insan yang dekat dengan Pencipta.

Hafalan al-Quran bukanlah penanda aras untuk bermegah yang kita sudah tinggi darjat berbanding orang lain. Andai tidak disertai dengan kefahaman serta beramal dengan ajaran al-Quran itu sendiri, maka hafalan hanya tinggal lantunan di bibir sahaja.

Hari ini, musuh Islam tidak lagi perlu bersusah-payah kerana kerja-kerja menjatuhkan Islam itu telah diambil alih oleh segelintir umat Islam itu sendiri.

Biarpun ramai umat Islam tatkala ini, namun nilai tambah kepada Islam itu sendiri semakin berkurang seperti sabda Rasulullah SAW yang bermaksud:

“Akan datang umat-umat yang berkerumunan ke atas kamu seperti kerumunannya orang-orang yang makan pada satu pinggan.”

Maka seorang bertanya: “Apakah jumlah kami pada ketika itu sedikit?”

Baginda SAW menjawab: “Bahkan jumlah kamu pada saat itu ramai. Akan tetapi keadaan kamu seperti buih-buih di lautan. Dan sesungguhnya Allah akan mencabut daripada (hati) musuh-musuh kamu rasa takut terhadap kamu serta akan ditimpakan (penyakit) al-Wahn di dalam hati-hati kamu.

Seseorang lalu bertanya, ”Wahai Rasulullah, apa itu al-Wahn?” Baginda menjawab: “Cinta dunia dan takutkan mati.”

(Hadis Riwayat Abu Dawud, Kitab al-Malahim, Bab ‘Fi Tada’i al-Umam ‘Alal Islam’, jld. 4, ms. 484, No. 4297, Sahih)

Hakikatnya, setiap kita yang bernyawa pasti akan merasai mati, sehingga kita capai titik penamat hidup di dunia ini. Kita masih punya peluang untuk terus beramal dengan amal-amal soleh yang boleh membawa pengakhiran kita ke syurga-Nya.

Andai kita memilih untuk memusuhi agama ini dengan perbuatan sendiri, maka bersedialah untuk menempah perjalanan yang sukar di sana nanti, kecuali jika sempat bertaubat dengan sebenar-benar taubat.

Roselinee Mohammad Radzi
Setiausaha Wanita IKRAM Selangor

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Besut ungguli Sukan IKRAM Terengganu

Sukan IKRAM Terengganu mempertandingkan lima jenis sukan iaitu bolasepak, bola tampar, badminton, ping pong dan sepak raga bulatan. Menurut Pengarah program, Ir Hj Mohammad Sahide Ibrahim dalam ucapan pembukaannya, beliau berharap agar aktiviti tahunan sukan ini mampu memupuk semangat kesukanan yang tinggi dan mengeratkan ukhuwwah di kalangan ahli IKRAM. Ia juga menjadi wadah untuk setiap daerah menggiatkan kegiatan sukan agar kesihatan dan kecergasan kita sentiasa terjaga.

Gambar dari kiri: Hj Nawawi menyampaikan ucapan, para peserta dan kontinjen Besut (baju hijau)

Dalam ucapan perasmian pula, Hj Nawawi menekankan peri pentingnya sukan sebagai salah satu wasilah tarbiah IKRAM bagi memastikan ahli-ahli yang sihat dan cergas tubuh badan. Ini bertepatan dengan salah satu daripada 10 muwasafat keperibadian muslim yang digariskan oleh Imam Hassan al-Banna iaitu qawwiy al-jismi atau kuat tubuh badan.

Tubuh badan yang cergas dan kuat diperlukan di dalam menggerakkan aktiviti-aktiviti dakwah dan khidmat masyarakat IKRAM. Beliau juga menyeru agar penglibatan di dalam sukan ini dapat mengeratkan tali silaturrahim sesama ahli.

Gambar dar kiri: Pasukan bolasepak Kemaman, pasukan Dungun dan Kemaman (tengah) dan ketua kontinjen Besut menerima hadiah

Pada tahun ini, IKRAM Besut menghantar kontinjen yang turut disertai anak-anak muda dari Institut Pendidikan Guru (IPG) Kampus Sultan Mizan. Menjadi juara keseluruhan buat pertama kali, IKRAM Besut menjuarai acara bolasepak dan bola tampar, serta menjadi naib johan acara sepak raga bulatan.

Pencabar terdekat, IKRAM Kemaman menjuarai acara ping pong dan badminton, serta menjadi naib johan acara bola tampar. IKRAM Dungun pula menjuarai acara sepak raga bulatan dan menjadi naib johan bolasepak.

Pada 13 Julai lalu, Sukan Wanita IKRAM Terengganu turut diadakan di tempat yang sama, di mana Wanita IKRAM Dungun menjadi juara keseluruhan. Tahniah kepada penganjur dan semua peserta yang menyertai Sukan IKRAM Terengganu. Semoga sentiasa sihat dan bertenaga dalam menjalankan dakwah untuk masyarakat, insya-Allah.


Risalah 1: Hukum-hakam Berkaitan Sumpah Laknat

Daripada Ibnu Abbas RA, sabda Rasulullah SAW:

“Bukti itu bagi mereka yang mendakwa, dan (jika pendakwa itu gagal membawakan bukti) bersumpah itu bagi mereka yang menafikan dakwaan itu.” (Hadis hasan riwayat al-Baihaqi dan dikuatkan oleh lafaz-lafaz yang berbeza daripada pelbagai jalur yang sahih)

Hadis ini dijadikan asas kepada kaedah fiqh oleh para ulama.

Dr Abdul Karim Zaidan menyimpulkan daripada perbincangan ulama tentang kedudukan sumpah dalam menyabitkan hukum di mahkamah. Berdasarkan dan selaras dengan maksud hadis ini, beliau menjelaskan bahawa:

“Apabila pendakwa telah menyabitkan dakwaannya dengan pengakuan defendan, dengan saksi yang diterima (pengakuannya oleh mahkamah), ataupun dengan dalil-dalil penyabitan hukum ke atasnya, maka hakim akan memutuskan mengikut dakwaan pendakwa. Jika pendakwa tidak mampu menyabitkan, (barulah) hakim akan membenarkan pendakwa meminta lawannya iaitu si defendan bersumpah, kerana meminta sumpah itu hak pendakwa. Lalu apabila pendakwa menuntut sumpah itu, hakim akan meminta defendan untuk bersumpah. Jika defendan bersumpah, hakim akan menarik balik tuduhan ke atasnya, dan jika defendan enggan, hakim akan menghukum ke atas defendan dengan dakwaan pendakwa…” (rujuk Nizham al-Qadha’ fi al-Syari’ah al-Islamiyyah, hlm. 169)

Imam al-Syafi’e pula berpandangan, prosedur bersumpah turut diguna pakai dalam kes bunuh (lihat Nizham al-Qadha’ fi al-Syari’ah al-Islamiyyah, hlm. 169; penulis merujuk kepada kitab al-Mughni, 9/237-239) tetapi berdasarkan prosedur yang disebutkan di atas.

Dalam konteks ini, akuan bersumpah itu tidak akan mengatasi nilai bahan bukti dan keterangan saksi dalam mahkamah. Sebaliknya, ia hanya terpakai jika hakim menetapkan bukti atau saksi dikira tiada ataupun tidak mencukupi.

Berdasarkan pandangan ini, dapat disimpulkan bahawa:

a) Bagi kes di mana bukti sudah ada dan diterima mahkamah, maka sumpah itu tidak akan terpakai lagi. Prinsip perundangan bahawa sumpah itu lebih lemah daripada bukti dan keterangan saksi disepakati oleh fiqh Islam dan sistem kehakiman moden.

b) Hadis ini bermaksud yang bukti itu lebih diutamakan daripada sumpah. Daripada bahagian fiqh kehakiman, hanya hudud zina dalam masalah li’an antara suami isteri yang mengutamakan (membolehkan/membenarkan) sumpah (sekiranya tiada saksi atau bukti) daripada kewujudan bukti kerana berkaitan hal ehwal dalaman rumah tangga serta perceraian.

c) Sumpah yang dimaksudkan Imam al-Syafi’e dan Dr Abdul Karim Zaidan merujuk kepada sumpah yang dilakukan atas perintah hakim dalam mahkamah atau majlis perbicaraan, bukan sumpah yang dilakukan sendiri di luar mahkamah.

2. Mahkamah dan prosedur akuan sumpah

Mahkamah mempunyai prosedur akuan bersumpah bagi setiap pihak yang memberi keterangan. Maka, meskipun tidak dibuat di masjid, setiap pihak terlibat sama ada daripada pihak pendakwa, pembela atau saksi, akan ditimpa dosa dan laknat daripada sumpahnya jika dia berdusta dalam mahkamah.

Daripada Abdullah bin ‘Amr, beliau berkata: Seorang Arab Badwi datang kepada Nabi SAW lalu berkata, “Wahai Rasûlullâh! Apakah dosa-dosa besar itu?” Baginda SAW menjawab, “Isyrak (menyekutukan sesuatu) dengan Allâh”, beliau bertanya lagi, “Kemudian apa?”, Baginda SAW menjawab, “Kemudian durhaka kepada dua orang tua”, dia bertanya lagi, “Kemudian apa?”, Beliau menjawab, “Sumpah yang menjerumuskan (sumpah yang dusta, untuk kezaliman).” [HR al-Bukhâri, no. 6255]

3. Risiko bersumpah di luar mahkamah

Tindakan bersumpah di luar mahkamah adalah berisiko kerana ia membuka ruang helah di mana seseorang itu menggunakan teksnya sendiri yang mungkin berbeza daripada perkara yang dituduhkan terhadapnya, tetapi orang menyangka ia adalah perkara yang dituduhkan.

Pihak yang menggunakan helah ini menyangka perkara yang disumpahkan itu melepaskan dirinya daripada dosa. Namun, tindakan helah dalam bab yang menzalimi hak orang lain ataupun membolehkan seseorang lari daripada hukuman adil itu dosanya sama sahaja dengan pembohongan, apatah lagi bila disertai sumpah.

Berdasarkan prinsip al-Quran, al-Sunnah dan maqasid syarak, syarak mengharamkan dan membatalkan segala helah untuk membuat dosa (rujuk perbincangan panjang lebar al-Syatibi dalam al-Muwafaqat dan Ibnu Qayyim dalam I’lam al-Muwaqqi’in dan Ighatsah al-Lihfan tentang pembatalan helah).

Menurut dimensi perundangan pula, sumpah yang dilakukan sendiri di luar mahkamah ini tidak akan mengubah apa-apa keputusan dan perjalanan perbicaraan di mahkamah, manakala menurut dimensi hukum-hakam, implikasi dosa dan pahala sumpah yang dilakukan di luar mahkamah itu tetap terpakai.

Jika yang bersumpah itu berdusta, maka dia mendapat dosa yang akan ditambah kepada sumpah yang dilafazkan dalam mahkamah.

Waliyullah al-Dahlawi dalam Hujjatullah al-Balighah menyebutkan bahawa yang bersumpah dalam prosedur li’an bagi menolak tuduhan berzina dan qazaf oleh suami ataupun isteri kepada pasangannya itu dilakukan dalam masjid kerana berdusta dalam masjid itu dosanya lebih berat, terutamanya jika dilakukan di sekitar mimbar. Hal ini menjelaskan bahawa tindakan bersumpah di masjid menambah beratnya dosa jika seseorang itu berdusta.

Jika pihak yang bersumpah itu bercakap benar dan bukan atas niat helah, maka hukumnya adalah harus. Namun, ia tetap tidak akan mengubah apa-apa keputusan mahkamah.

Perbuatan ini juga boleh dikira memberi kesan kepada kewibawaan mahkamah, ataupun dikira mencabar mahkamah sekiranya perbicaraan masih sedang dijalankan.

Risalah ini dikeluarkan oleh:
Majlis Hal Ehwal Syariah IKRAM
19 Disember 2019

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Najib Ke Penjara: Kronologi Dan Fakta Kes SRC

Mahkamah Persekutuan pada Selasa memutuskan untuk mengekalkan sabitan dan hukuman terhadap Dato’ Sri Najib Tun Razak, 69, atas kesalahan menyelewengkan dana milik SRC International Sdn Bhd berjumlah RM42 juta.

Oleh itu, bekas Perdana Menteri itu gagal dalam rayuan terakhirnya untuk mengetepikan sabitan dan hukuman penjara 12 tahun serta denda RM210 juta dan terpaksa menjalani hukuman penjara bermula pada hari yang sama..

Panel lima hakim Mahkamah Persekutuan dipengerusikan Ketua Hakim Negara, Tun Tengku Maimun Tuan Mat menolak rayuan akhir beliau bagi mengetepikan keputusan Mahkamah Tinggi Kuala Lumpur pada 28 Julai 2020.

Pada 8 Disember 2021, Mahkamah Rayuan turut mengekalkan keputusan itu. Kes terhadap Najib bermula Julai 2018 dan mengambil masa empat tahun. Berikut adalah kronologi kes tersebut.

4 Julai 2018 – Najib didakwa buat pertama kali di Mahkamah Sesyen di sini atas tiga pertuduhan CBT (Criminal Breach of Trust – Jenayah Pecah Amanah) dan satu pertuduhan salah guna kuasa berhubung dana SRC International berjumlah RM42 juta. Kes kemudian dipindahkan ke Mahkamah Tinggi.

8 Ogos 2018 – Najib didakwa di Mahkamah Tinggi atas tiga pertuduhan pengubahan wang haram melibatkan dana yang sama (RM42) yang merupakan hasil kegiatan haram.

3 April 2019 – Perbicaraan bermula selepas Hakim Mahkamah Tinggi, Mohd Nazlan Mohd Ghazali menolak permohonan Najib untuk mengisytiharkan tujuh pertuduhan terhadapnya sebagai tidak sempurna.

27 Ogos 2019 – Pendakwaan menutup kesnya selepas 58 hari perbicaraan dan mendengar keterangan 57 saksi.

11 Nov 2019 – Mahkamah Tinggi memerintahkan Najib membela diri terhadap semua tujuh pertuduhan selepas mendapati pendakwaan berjaya membuktikan terdapat unsur menggunakan kedudukan, pecah amanah dan pengubahan wang haram.

3 Dis 2019 – Najib memberi keterangan membela diri di Mahkamah Tinggi sebagai saksi pertama pembelaan bagi menjawab pertuduhan terhadapnya.

11 Mac 2020 – Selepas 19 saksi memberi keterangan sepanjang 33 hari, pihak pembelaan menutup kesnya.

28 Julai 2020 – Mahkamah Tinggi menjatuhkan hukuman penjara 12 tahun dan denda RM210 juta terhadap Najib selepas mendapati beliau bersalah atas semua tujuh pertuduhan.

19 Oktober 2020 – Najib memfailkan petisyen rayuan yang mengandungi 307 alasan beliau sepatutnya dibebaskan daripada semua pertuduhan.

5 April 2021 – Rayuan terhadap sabitan dan hukuman bermula di Mahkamah Rayuan.

18 Mei 2021 – Mahkamah Rayuan menangguhkan keputusannya ke satu tarikh yang ditetapkan kelak selepas selesai mendengar hujah kedua-dua pihak yang berlangsung selama 15 hari.

23 November 2021 – Mahkamah Rayuan menetapkan 8 Disember untuk keputusan rayuan itu.

Najib memfailkan permohonan supaya ditangguhkan keputusan rayuannya kerana perlu menjalani kuarantin kendiri selama tujuh hari sehingga 12 Dis setelah kembali dari Singapura dan hanya boleh hadir di mahkamah atau perhimpunan awam mulai 13 Disember.

24 November 2021 – Mahkamah Rayuan menolak permohonan Najib untuk menangguhkan tarikh keputusan rayuannya.

2 Disember 2021 – Najib memfailkan permohonan di Mahkamah Rayuan supaya membenarkan bukti baharu dikemukakan dalam rayuannya termasuk daripada Ketua Pesuruhjaya Suruhanjaya Pencegahan Rasuah Malaysia (SPRM), Datuk Seri Azam Baki.

3 Disember 2021 – Mahkamah Rayuan menetapkan 7 Disember untuk mendengar permohonan memasukkan bukti baharu.

7 Disember 2021 – Mahkamah menolak permohonan Najib untuk menangguhkan prosiding permohonannya dan keputusan rayuan yang ditetapkan pada 8 Disember berikutan peguam pasukan pembelaan menjadi kontak kasual dengan individu yang disahkan positif COVID-19.

8 Disember 2021 – Keputusan rayuan Najib dijalankan secara dalam talian kerana Najib dan peguamnya menjalani kuarantin. Pada hari yang sama, Najib memfailkan rayuan di Mahkamah Persekutuan.

7 Januari 2022 – Najib memohon Mahkamah Persekutuan mendengar rayuannya bagi mengemukakan bukti baharu dalam kes SRC terlebih dahulu.

25 Januari 2022 – Firma guaman Tetuan Shafee & Co telah menyerahkan surat enam halaman kepada sekretariat Ketua Hakim Negara, Tun Tengku Maimun Tuan Mat mengenai hasrat Najib untuk melantik Peguam Diraja dari UK.

Ini bagi membantu bekas Perdana Menteri itu dalam isu rumit dan persoalan undang-undang dalam rayuan kes SRC International beliau di Mahkamah Persekutuan.

2 Mac 2022 – Mahkamah Persekutuan menolak permohonan Najib untuk mengosongkan tarikh pendengaran rayuan kes itu susulan dakwaan terdapat bukti baharu dalam usaha beliau untuk mengetepikan sabitan dalam kes SRC International yang dijadualkan pada 15 dan 16 Mac.

16 Mac 2022 – Najib gagal buat kali kedua untuk mengemukakan bukti baharu dalam rayuan kes SRC.

11 April 2022 – Najib melalui Tetuan Shafee & Co memohon lanjutan masa selewat-lewatnya 25 April untuk memfailkan petisyen rayuan.

25 April 2022 – Najib memfailkan petisyen rayuan dan mengemukakan 94 alasan mengapa beliau harus dibebaskan daripada pertuduhan dalam kes SRC International.

29 April 2022 – Mahkamah Persekutuan telah menetapkan 10 hari pada Ogos untuk mendengar rayuan Najib terhadap sabitan dan hukuman penjara bagi kesalahan menyeleweng RM42 juta dana SRC International.

31 Mei 2022 – Jonathan Laidlaw, Peguam Diraja dari United Kingdom memfailkan notis usul saman pemula bagi mewakili Najib dalam rayuan kes SRC International.

7 Jun 2022 – Najib memfailkan permohonan untuk mengemukakan bukti tambahan kepada Mahkamah Persekutuan bagi membatalkan keseluruhan perbicaraan kes SRC International.

13 Jun 2022 – Pendakwaan memfailkan afidavit bagi membantah permohonan Laidlaw untuk mewakili Najib dalam rayuan kes SRC International.

16 Jun 2022 – Hakim Mahkamah Tinggi, Datuk Wan Ahmad Farid Wan Salleh menarik diri daripada mendengar permohonan Laidlaw untuk mewakili Najib.

27 Jun 2022 – Majlis Peguam memfailkan afidavit membantah permohonan Laidlaw untuk mewakili Najib dalam rayuan akhir SRC International.

21 Julai 2022 – Mahkamah Tinggi menolak permohonan Laidlaw untuk mewakili Najib dalam rayuan terakhir kes SRC International.

26 Julai 2022 – Najib telah menggugurkan serta-merta perkhidmatan Tetuan Shafee & Co daripada mewakilinya dalam rayuan terakhir kes SRC International di Mahkamah Persekutuan dan pada masa yang sama, peguam Hisyam Teh Poh Teik dilantik sebagai peguam utama untuk mewakili Najib.

15 Ogos 2022 – Mahkamah Persekutuan membenarkan permohonan pembelaan untuk meminda notis usul Najib bagi mengemukakan bukti baharu dalam rayuan terakhirnya dalam kes SRC International.

16 Ogos 2022 – Najib gagal dalam permohonannya untuk mengemukakan bukti baharu pada rayuan terakhir kes SRC International.

16 Ogos 2022 – Mahkamah Persekutuan menolak permohonan Najib untuk menangguhkan pendengaran rayuan bagi kes SRC International dan menetapkan 18 Ogos untuk mendengar rayuan itu.

18 Ogos 2022 – Mahkamah Persekutuan mula mendengar rayuan terakhir Najib dalam kes SRC International.

18 Ogos 2022 – Mahkamah Persekutuan menolak permohonan Hisyam untuk menarik diri daripada mewakili Najib Razak dalam rayuan akhir.

19 Ogos 2022 – Pihak pendakwaan selesai mengemukakan hujahan dalam rayuan akhir Najib bagi kes penyelewengan dana SRC International di Mahkamah Persekutuan.

19 Ogos 2022 – Najib menamatkan khidmat peguam caranya, Zaid Ibrahim Suflan TH Liew & Partners (ZIST), daripada mewakilinya dalam rayuan akhir.

23 Ogos 2022 – Najib memohon supaya Ketua Hakim Negara, Tun Tengku Maimun Tuan Mat menarik diri daripada mendengar rayuan akhir kesnya membabitkan dana SRC International.

23 Ogos 2022 – Muhammad Shafee gagal menangguhkan hujahan bagi prosiding agar Ketua Hakim Negara menarik diri daripada mendengar rayuan Najib.

Rayuan akhir Najib ketepi keputusan Mahkamah Tinggi ditolak dan Mahkamah Persekutuan mengekalkan sabitan dan hukuman penjara 12 tahun serta denda RM210 juta terhadap beliau.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Perlu RM26 juta bina SRI Hira’ Meru

Menurut Pengerusi Jawatankuasa Pembangunan Hira’, Dato’ Haji Mohd Fazli Osman, perjanjian sewa tanah bersama tuan tanah tersebut akan tamat tempoh pada 2019 setelah 30 tahun perjanjian.

“Kami sedang berbincang dengan pihak tuan tanah yang merupakan generasi kedua supaya mereka dapat memberikan pajakan tambahan dalam 10 hingga 15 tahun untuk kita mencari dana dan ada masa membina sekolah di tapak baru,” ucapnya dalam Majlis Pelancaran Dana Pembangunan SRIH, Meru.

“Kita sudah mendapat kelulusan dari pihak kerajaan negeri dan sekarang dalam fasa mereka bentuk,” tambahnya dalam majlis yang berlangsung di Auditorium SIRIM di sini.

Majlis yang telah disempurnakan pelancarannya oleh Dr. Basir Abidin, Pengerusi Lembaga Pengarah Kumpulan Srihira Sdn Bhd, turut diserikan dengan tazkirah dhuha oleh Ustaz Dr Roslan Mohamed.

Pembangunan SRI Hira’ Meru melibatkan pembinaan bangunan akademik dan pentadbiran, surau, kuarters kediaman staf, tadika dan nurseri serta kemudahan-kemudahan lain yang memerlukan kos seperti kerja tanah dan kestabilan cerun, jalan raya dan perparitan, loji rawatan kumbahan, pencawang elektrik dan rekreasi air.

Sekolah di tapak baharu ini bakal menampung kapasiti pelajar seramai 1,500 orang berbanding 900 orang sahaja pada waktu ini. Ia akan memberi peluang kepada pihak sekolah untuk menambah bilangan pelajar dan merancang pelan jangka masa panjang dengan lebih baik.

Sekolah Rendah Islam Hira’ yang ditubuhkan pada tahun 1985 di Seksyen 3, Shah Alam telah berpindah ke Kampung Batu Belah, Klang pada tahun 1987 hingga sekarang.

Dengan misi untuk membina tokoh masyarakat yang bersifat rabbani melalui sistem pendidikan Islam yang menyeluruh, unggul dan dihormati, SRIH telah mempunyai puluhan ribu lepasan pelajarnya yang menyambung pelajaran ke pelbagai institusi pendidikan lain.

Sumbangan boleh dibuat ke akaun 120 100 100 19026 (BIMB – PEMBANGUNAN HIRA’). Untuk keterangan lanjut dan sumbangan, sila hubungi Sekretariat Kutipan Dana Hira’ di talian 03-3343 7595 atau Pengurus Dana Institusi Pendidikan Hira’ (IPH), Hj Ayub Sedik di talian 016-280 0101.


Hadapi dengan strategi yang kemas dan efektif

Beliau berkata demikian ketika melancarkan kempen Mothers Against Pornography (MAP) dalam Seminar “Ancaman Pedofilia dan Bahaya Pornografi – Pedulikah Kita?” pada 17 September di Dewan Seri Geliga di sini.

“Ancaman jenayah seksual terhadap kanak-kanak yang semakin menular terutama di era siber ini telah mendesak IKRAM untuk membawa pendekatan holistik dan bersepadu.”

Program seumpama ini menurutnya, akan mengumpulkan suara dan anggota masyarakat untuk bergerak menghadapi ancaman ini dengan strategi yang kemas dan efektif berserta kesedaran dan juga ilmu yang jelas tentang ancaman pedofilia.

“Peranan daripada semua pihak amat perlu untuk melindungi kanak-kanak daripada golongan yang tidak bertanggungjawab.”

Beliau berkata, pedofilia adalah satu penyakit psikiatri kecelaruan seksual dalam kalangan orang dewasa terutamanya lelaki yang mengalami kecenderungan dan fantasi seksual secara berulang terhadap kanak-kanak bawah umur baligh yang boleh membawa kepada aksi seksual terhadap kanak-kanak bawah umur.

“Anak-anak perlu dibimbing tentang sentuhan selamat dan tidak selamat seawal lima tahun dan kualiti komunikasi ibu bapa dengan kanak-kanak perlu dipertingkatkan dengan kaedah yang sesuai dengan usia muda begini,” ujar Asmah.Tambah beliau lagi, golongan pendidik juga perlu mewujudkan hubungan serasi dengan kanak-kanak.

“Ahli masyarakat dan NGO pula perlu prihatin untuk bersama membentuk suasana dan persekitaran yang selamat bagi membina keharmonian masyarakat.”

Pelancaran MAP, forum dan sebahagian peserta seminar yang hadir

Dalam perkembangan yang berkaitan, Che Asmah turut bersetuju dengan saranan Ketua Wanita IKRAM Terengganu, Puan Saidah Mamat dalam ucapan aluan beliau bahawa pedofilia dan pornografi ini adalah bahaya senyap dalam sembunyi yang perlu ditangani bersama oleh semua pihak.

“Dengan ini, saya menggesa agar Rang Undang-Undang (RUU) Kanak-kanak (Pindaan) 2015 dilaksana secara menyeluruh dan efektif serta menggalakkan semua agensi kerajaan dan badan bukan kerajaan (NGO) tempatan untuk bekerjasama dalam Kempen Mothers Against Pornography (MAP) ini.”

Kempen ini tegasnya, perlu dipergiatkan lagi untuk memberi kesedaran kepada masyarakat agar dapat sama-sama berazam melakukan sesuatu dan mengembling tenaga dalam menjayakan kempen ini.

Turut tampil berkongsi dalam slot forum program ini adalah Pegawai IPK Pahang, ASP Raja Maznah Raja Ghazali, Pakar Psikiatri Hospital Kemaman, Dr Siti Halimatul Saadiah dan Dr Samsuriani Mohd Jamal, Pengerusi Kempen MAP bagi Wanita IKRAM Wilayah Persekutuan.

Sekitar 200 orang telah hadir ke seminar ini dan menerusi latihan kepada jurulatih isu ini, Wanita IKRAM Terengganu bersama Wanita IKRAM Kemaman akan mengadakan siri ceramah kesedaran di peringkat sekolah-sekolah seluruh Terengganu.

Majlis ini telah dianjurkan dengan jayanya oleh Wanita IKRAM Terengganu dengan kerjasama Majlis Perbandaran Kemaman serta agensi kerajaan tempatan dan swasta.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Perjumpaan Aidilfitri CAKNe 2016 ceriakan pesakit kanser kanak-kanak

Dilangsungkan di Bubbles & Beans Cafe, Putrajaya pada Sabtu 30 Julai 2016 lalu, program yang julung-julung kalinya diadakan ini juga bertujuan untuk untuk merapatkan silaturahim sesama keluarga kanak-kanak tersebut.

Turut membantu menjayakan program ini adalah para sukarelawan yang terdiri daripada ahli-ahli Pertubuhan IKRAM Malaysia (IKRAM), Rukun Tetangga PKNS dan juga mahasiswa.

Turut serta dalam usaha khidmat masyarakat ini ialah Pn Hajah Faridah Maludin, Pengurus Pusat Sokongan Wanita & Keluarga (PAKSI-IKRAM) merangkap Ketua Wanita IKRAM Kawasan Batu dan Pegawai Eksekutif Wanita IKRAM, Nik Khatijah Nik Mud.

Dalam majlis berkenaan, turut diadakan sambutan hari lahir kanak-kanak yang hadir, cabutan bertuah, aktiviti berbasikal dan menaiki beca serta persembahan capoeira.

Dalam pada itu, program ini diadakan bagi memberikan keceriaan dan kegembiraan kepada anak-anak yang menghidap penyakit kanser dan meringankan beban keluarga pesakit kanser.

Menurut Pengerusi CAKNe-PPUKM, Pn Nor Hashimah Sulaiman, beliau terpanggil untuk menubuhkan pusat sokongan tersebut untuk membantu dan memberi sokongan kepada keluarga pesakit kanser kanak-kanak supaya mereka tidak merasa keseorangan dalam menghadapi situasi tersebut.

Semoga usaha murni ini dapat memberikan sokongan dan harapan untuk keluarga ini dalam menangani cabaran memelihara anak-anak mereka yang menghidap kanser, insya-Allah.

Sumber: CAKNe-PPUKM | Wanita IKRAM | PAKSI IKRAM


Pakej rangsangan ekonomi wajar

Jumlah keseluruhan pakej ini adalah 17 peratus daripada KDNK. Amerika Syarikat hanya memperuntukan USD 1 trilion untuk rangsangan ekonomi mereka, iaitu 7 peratus daripada KDNK mereka.

Namun begitu, jumlah sebenar wang dalam pakej ini adalah RM150 billion sahaja, kerana RM100 bilion lagi adalah dalam bentuk penangguhan hutang bank sahaja. Apa pun, kebersediaan kerajaan Malaysia dalam hal ini dilihat lebih bersungguh-sungguh dan rela memberikan sebaiknya untuk kebaikan negara.

Ini adalah wajar dan benar, kerana impak COVID-19 telah menyebabkan pertumbuhan KDNK menyusut lebih 3 peratus dengan 1 juta rakyat hilang pekerjaan. Nilai RM jatuh lebih 9 peratus dan FBM KCI jatuh 20 peratus, pendapat isi rumah turut menurun 12 peratus.

Hasil jualan PKS jatuh lebih 80 hingga 90 peratus. Semua ini menunjukkan tahap keseriusan yang tinggi. Lebih RM126 biliion digunakan untuk membantu rakyat secara langsung, RM104 billion digunakan untuk menyokong perniagaan dan ekonomi.

2. Pakej rangsangan dari sudut mikro

Sebagai pilihan dan petikan terpilih daripada keseluruhan pakej, dari sudut mikro adalah seperti berikut:

i. Subsidi kerajaan untuk membayar RM600 setiap bagi tempoh tiga bulan sebagai gaji pekerja swasta bergaji RM4,000 ke bawah yang mana prestasi syarikatnya menurun lebih daripada 50 peratus, langkah ini adalah bertepatan dengan cadangan banyak pihak untuk membantu syarikat IKS, khususnya yang menunjukkan penurunan ketara akibat COVID-19.

Ia bakal membantu syarikat IKS terbabit untuk terus hidup tanpa perlu membuang pekerja atau mengurangkan gaji. Pun begitu, kita berharap kerajaan sudah mempunyai mekanisme bagi melaksanakan tapisan bagi syarikat yang layak ini.

Tanpa data dalam bentuk digital lengkap, pelaksanaannya adalah menjadi sangat sukar. Laporan kewangan syarikat yang dihnatar ke SSM mungkin boleh dijadikan panduan. Namun, banyak syarikat IKS yang langsung tidak menghantarnya, untuk mengenalpasti ketulenan mereka mungkin lebih sukar.

ii. Pengecualian dan penangguhan selama enam (6) bulan bagi bayaran sewa PPRT, bayaran bulanan bagi pemilik rumah PPRT, perumahan awam penangguhan bayaran balik PTPTN, Perbadanan Tabung Pembangunan Kemahiran (PTPK); bagi saya semua ini sangat sesuai yang kena pada sasarannya di waktu ini.

iii. Pengeluaran simpanan persaraan Akaun 2 (KWSP), bagi saya ia kurang perlu kecuali COVID-19 bepanjangan lagi lebih daripada bulan April. Ini kerana, simpanan warga Malaysia B40 dan M40 adalah masih tidak begitu tinggi dan lebih 50 peratus kurang daripada RM250,000, membenarkan ia dikeluarkan mungkin akan lebih membebankan mereka pada masa akan datang.

iv. Dana RM100,000 ke RM200,000 untuk para petani industri agromakanan juga amat baik bagi merawat keperitanan sewaktu musim COVID-19. Namun diharapkan ia tidak habis menjadi modal kerja sahaja untuk bayaran gaji tanpa hasil tulen dalam bentuk hasil dalam tempoh yang ditetapkan iaitu empat hingga enam bulan.

v. Membenarkan penangguhan pembayaran ansuran cukai pendapatan kepada semua PKS untuk tempoh tiga bulan mulai 1 April 2020. Saya menjangkakan tawaran yang lebih baik daripada kerajaan, sebagai contoh diberikan diskaun ke atas cukai pendapatan dan cukai syarikat bagi tahun 2019.

Ini adalah kerana kesan cukai ini akan sangat dirasai pada bulan Mac dan April tahun ini, iaitu bertepatan dengan masa gawat COVID-19. Sekadar penangguhan tidak meringankan beban sebenar kecuali sementara sahaja sedangkan kesan ke atas pendapatan dan perbelanjaan adalah kekal dan berpanjangan.

vi. Beberapa penumpuan terhadap makanan dalam negara seperti dana khas RM1 bilion, peruntukan simpanan, infrastruktur tempat penyimpanan dan pengagihan makanan serta program integrasi tanaman, Pertubuhan Peladang Kawasan dan Pertubuhan Nelayan Kawasan yang berdaya maju.

Ini semuanya sesuai sewaktu setiap negara mulai rasa bimbang dengan kecukupan pengeluaran dan pembekalan makanan di negara masing-masing.

vii. Special Relief Facility untuk PKS sebanyak RM3 bilion, menjadikan jumlah keseluruhannya RM5 bilion. Kadar faedah bagi keseluruhan dana ini akan dikurangkan daripada 3.75 peratus kepada 3.5 peratus.

Bagi saya, ini tidak begitu memberangsangkan kerana kadar faedah Fixed Deposit (simpanan tetap) pun hanya mampu memberikan 2.4 peratus pada ketika ini.

Saya sebenarnya berharap tabung ini mampu memberikan pinjaman TANPA FAEDAH sehingga RM300,000 buat syarikat pemula (Start Up) dan IKS yang terjejas teruk akibat COVID-19. Memang ada disebutkan disediakan pembiayaan sehingga RM300,000 tetapi tidak jelas sama ada ia dengan kadar 3.5 peratus atau mempunyai kadar lain.

Dr. Zaharuddin Abdul RahmanProfessor Adjung, UNISZA dan UNISELPengarah Urusan Elzar Group

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Lantikan Politik Dalam Agensi Kerajaan Dipersoalkan

Dalam tempoh sebulan dua ini, kita dapat menyaksikan lantikan demi lantikan politik sebagai pengerusi di agensi, badan berkanun dan syarikat milik kerajaan di beberapa kementerian.

Walaupun Menteri Pengangkutan, Anthony Loke Siew Fook memberi jaminan bahawa tiada lantikan politik dalam syarikat berkaitan kerajaan (GLC), namun kerajaan dilihat masih melantik ahli-ahli politik dalam agensi, badan berkanun dan syarikat milik kerajaan.

Antara kementerian yang terlibat ialah Kementerian Kemajuan Desa dan Wilayah, Kementerian Komunikasi Digital, Kementerian Perdagangan Dalam Negeri dan Kos Sara Hidup, Kementerian Pembangunan Usahawan dan Koperasi, Kementerian Pembangunan Kerajaan Tempatan, dan Kementerian Sumber Asli, Alam Sekitar dan Perubahan Iklim.

Kebanyakan nama-nama lantikan yang terlibat ialah dalam kalangan ahli parlimen, mantan ahli parlimen dan ahli politik. Ini tidak termasuk lagi mereka yang dilantik adalah pemimpin syarikat yang terlibat dalam perniagaan yang dikawal selia oleh badan yang ia sendiri pengerusikan.

Ini boleh menimbulkan konflik kepentingan (conflict of interest), justeru boleh membawa kepada penurunan keyakinan pelabur.

Antara lantikan politik adalah melibatkan Majlis Amanah Rakyat (MARA), MyCreative Ventures Sdn Bhd, Suruhanjaya (SSM), FELCRA Berhad, Pihak Berkuasa Kemajuan Pekebun Kecil Perusahaan Getah (RISDA), TEKUN Nasional dan SME Corporation Malaysia.

Selain itu, Syarikat Perumahan Negara Berhad (SPNB), Suruhanjaya Perkhidmatan Air Negara (SPAN), Lembaga Kemajuan WIlayah Kedah (KEDA) dan Malaysia Digital Economy Corporation (MDEC).

Pelantikan-pelantikan ini boleh menimbulkan persoalan mengenai kelayakan ahli-ahli politik ini dalam aspek kompetensi dan integriti untuk memimpin agensi kerajaan, badan berkanun dan syarikat milik kerajaan supaya lebih berdaya maju.

Ini kerana kita masih belum dapat lihat lagi kewujudan mekanisme pemilihan yang jelas dan telus melalui badan, panel atau lembaga tertentu dalam proses pelantikan tersebut.

Justeru, lapan karakter bangsa wajar dijadikan kriteria dan ciri dalam memilih kepimpinan iaitu berkemampuan, berdaya maju, amanah dan berintegriti, kasih sayang, jujur, berkeadilan, utamakan rakyat dan berprinsip.

Ini termasuklah kelayakan akademik atau pengalaman yang bersesuaian bagi memimpin agensi kerajaan, badan berkanun, syarikat milik kerajaan mahupun GLC.

Oleh itu, calon kepimpinan yang terbaik mestilah dipilih untuk kebaikan negara, khususnya jawatan-jawatan yang mempunyai kepentingan awam dan melibatkan dana awam.

Rakyat sedang memerhatikan tindak-tanduk kerajaan dan mengharapkan reformasi yang jelas dan telus dalam menambah baik proses pelantikan ini.

Pelantikan yang hanya kerana berdasarkan jawatan seseorang dalam politik bukan kerana kelayakannya, dibimbangi boleh menjadi alat untuk melebarkan pengaruh dan mengukuhkan kedudukan masing-masing, juga mendedahkan kepada risiko salah guna kuasa.

Bahkan, kemungkinan besar akan berlaku campur tangan politik yang menyebabkan berlaku penyelewengan, rasuah dan salah laku dalam tadbir urus, sekali gus mengakibatkan kerugian kepada agensi kerajaan, badan berkanun, syarikat milik kerajaan dan GLC.

Islam mewajibkan umatnya supaya menyerahkan amanah dalam melaksanakan sesuatu urusan itu kepada mereka yang ahlinya.

“Sesungguhnya Allah menyuruh kamu supaya menyerahkan segala jenis amanah kepada ahlinya (yang berhak menerimanya), dan apabila kamu menjalankan hukum di antara manusia, (Allah menyuruh) kamu menghukum dengan adil.” (An-Nisa’: 58)

Oleh itu, kita perlu berwaspada dan mengambil pengajaran daripada sebuah hadis daripada Abu Hurairah r.a. bahawa Rasulullah SAW bersabda:

“Apabila amanah disia-siakan, maka tunggulah saat kehancuran.” Ia bertanya, “Bagaimana amanah disia-siakan, ya Rasulullah?” Baginda menjawab: “Apabila sesuatu urusan diserahkan kepada orang yang bukan ahlinya, maka tunggulah saat kehancuran.” (HR Bukhari, No. 6496)

Hadis ini menunjukkan bahawa kehancuran dan kerosakan akan terjadi sekiranya amanah disia-siakan akibat daripada sesuatu urusan itu diserahkan kepada orang yang bukan ahli dan kepakarannya dalam sesuatu bidang.

Peribahasa Melayu ada menyebut, “Kuat gajah terdorong, kuat harimau terlompat-lompat,” yang membawa maksud orang besar-besar melakukan kesalahan kerana kekuasaan yang ada padanya.

Pengajarannya, lantiklah calon pemimpin agensi kerajaan, badan berkanun, syarikat milik kerajaan dan GLC yang benar-benar layak, memenuhi kriteria yang ditetapkan dan mempunyai pengalaman dalam bidang berkaitan.

Oleh itu, ingin ditegaskan bahawa menjadi satu keperluan kepada pihak kerajaan untuk mewujudkan mekanisme yang jelas dan telus melalui badan, panel atau lembaga tertentu untuk memproses pelantikan kepimpinan terbaik dalam agensi kerajaan, badan berkanun, syarikat milik kerajaan dan GLC.

Kriteria yang jelas dan spesifik perlu dibangunkan berdasarkan skop, peranan dan tanggungjawab sesuatu tugas kepimpinan, dengan menekankan kriteria calon yang kompeten dan berintegriti, serta mempunyai kelayakan akademik atau pengalaman yang bersesuaian.

Apabila proses pemilihan atau pelantikan pemimpin itu jelas, diinstitusikan dan telus, maka calon yang terbaik dapat dipilih berdasarkan mekanisme dan kriteria-kriteria yang telah ditetapkan.

Dengan yang demikian, calon yang dilantik dapat memacu agensi kerajaan, badan berkanun, syarikat milik kerajaan dan GLC agar lebih berdaya maju, memberikan khidmat yang terbaik dan membuahkan hasil yang signifikan dan bermanfaat untuk rakyat dan negara.

Di mana ada kemahuan, di situ ada jalan.

Hj Badlishah Sham Baharin
Presiden
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Akses YouTube TV IKRAM disekat

SERI KEMBANGAN – Saluran rasmi video-video YouTube Pertubuhan IKRAM Malaysia, TV IKRAM disekat aksesnya semalam.

Menurut Ketua Jabatan Penyiaran dan Komunikasi IKRAM, Siti Hamisah Manan, sekatan itu dimaklumkan oleh YouTube melalui e-mel.

“Saya agak terkejut kerana ini pertama kali berlaku dan kita telah mengemukakan rayuan dengan segera kepada pihak YouTube supaya membenarkan semula akses saluran TV IKRAM,” katanya.

Ketika ditanya langkah-langkah ‘back up’ ekoran sekatan ini, beliau berkata, pihaknya sedang membangunkan satu lagi saluran YouTube alternatif kerana memang banyak video yang mendidik masyarakat sedang dirangka dan diterbitkan setiap hari.

“Di samping itu, ahli-ahli IKRAM dan orang ramai masih boleh menonton TV IKRAM di segmen video Facebook Pertubuhan IKRAM Malaysia di pautan https://fb.com/ikrammalaysia/videos/,” jelasnya.

Tambahnya, banyak kandungan video TV IKRAM yang menarik bakal dihidangkan untuk penonton terutamanya pada bulan Ramadan tidak lama lagi.

“Kami yakin semua kandungan video TV IKRAM bermanfaat untuk masyarakat, namun mungkin terlepas pandang beberapa masalah teknikal dan garis panduan yang menyebabkannya disekat.”

Menurutnya, pasukan TV IKRAM akan berusaha memperbaiki masalah-masalah tersebut dan tidak mengulanginya pada masa-masa akan datang.


Peranan Ibu Bapa Dalam Vaksinasi Anak-anak

Institusi keluarga adalah merupakan komponen terpenting dan unit paling asas dalam pembinaan sesebuah masyarakat. Jika baik dan bahagia sesebuah keluarga, maka akan baik dan bahagia jugalah generasi yang dilahirkan dalam sesebuah komuniti masyarakat.

Dalam melahirkan sesebuah keluarga yang baik dan bahagia, kesihatan adalah isu penting yang perlu dititikberatkan. Kesihatan yang baik dalam sesebuah keluarga samada secara psikologi, mental dan fizikal akan membantu melahirkan komuniti yang sejahtera dari segi emosi, ekonomi dan ekologi manusia.

Kesihatan keluarga sebagai suatu yang sangat berharga dan bernilai dalam kehidupan. Kesihatan yang baik tidak dapat dijual beli dan apabila sesebuah keluarga berada dalam kesihatan yang optimum, bermakna segala aktiviti harian keluarga akan sempurna dan bermakna.

Ibu bapa adalah susuk terpenting yang berperanan dalam memastikan penjagaan kesihatan dalam sebuah keluarga terjamin. Kesedaran dan ilmu pengetahuan perlu dimiliki oleh para ibu bapa dalam memastikan setiap anggota keluarganya sentiasa berada pada tahap kesihatan yang baik.

Namun, masih ramai lagi ibu bapa yang sambil lewa dan cuai terhadap kesihatan anak-anak. Disebabkan kecuaian ibu bapa, ramai anak-anak yang telah menemui ajal mereka.

Ini dapat dilihat apabila ibu bapa hanya mengambil mudah apabila anak-anak mereka mengalami demam panas dan tidak segera mendapatkan rawatan. Ini belum termasuk lagi ibu bapa yang cuai dengan merokok di depan anak yang masih kecil.

Para ibu bapa perlu sentiasa ingat bahawa anak-anak bukan sahaja sebagai anugerah, tetapi juga merupakan amanah yang dipertanggungjawabkan kepada ibu bapa untuk membesarkannya dengan sempurna.

Kesibukan kerja seharian tidak boleh dijadikan alasan kepada ibu bapa untuk sentiasa memastikan dan memantau apa jua perubahan yang berlaku pada anak-anak samada secara psikologi, fisiologi mahupun biologi.

Untuk itu, ibu bapa perlu melengkapkan diri masing-masing dengan ilmu pengetahuan tentang kesihatan sama ada kesihatan diri sendiri ataupun anak-anak.

Walaupun bukan daripada berlatarbelakangkan sains atau kesihatan, tidak menjadi suatu kekangan yang besar bagi ibu bapa yang penyayang untuk rajin membaca dan membeli buku-buku kesihatan untuk menambah pengetahuan.

Lantaran pula, zaman serba canggih yang segalanya hanya berada di hujung jari. Ibu bapa hanya perlu melayari Internet dan memuat turun artikel-artikel penting sebagai panduan dalam penjagaan kesihatan anak-anak dan keluarga khususnya.

Antara pengetahuan penting yang perlu ibu bapa ketahui sebagai persediaan adalah seperti teknik bantuan pernafasan (CPR) untuk anak-anak yang masih kecil.

Pengetahuan teknik ini adalah sangat penting bagi membantu menyelamatkan anak-anak kita terutamanya apabila mereka tersedak susu termasuk objek keras seperti guli.

Selain itu, ibu bapa juga perlu tahu beberapa penyakit berjangkit yang mudah menjangkiti anak-anak yang boleh membawa maut seperti batuk kokol dan campak. Ia bukan sahaja sukar dirawat, malah ada sesetengahnya boleh mengakibatkan kehilangan upaya atau kerosakan organ dalam badan.

Maka, adalah penting untuk ibu bapa turut serta dalam program pencegahan penyakit melalui program imunisasi. Dengan program imunisasi ini, banyak penyakit yang boleh dicegah atau dikurangkan dengan vaksin yang pada suatu ketika dahulu telah banyak meragut nyawa.

Memberi anak-anak imunisasi adalah cara yang sangat menjimatkan kos untuk melindungi anak anda daripada jangkitan penyakit yang boleh membawa maut.

Perlu diketahui bahawa, apabila anak-anak telah mendapat sesuatu penyakit, kos merawat anak-anak yang telah dijangkiti penyakit adalah jauh lebih besar daripada kos pemberian imunisasi.

Beban kewangan yang perlu ditanggung ibubapa adalah sangat besar apabila anak-anak dimasukkan ke hospital disebabkan jangkitan penyakit yang serius. Ini termasuk masa yang lama yang perlu dikorbankan oleh ibu bapa untuk menjaga anak-anak yang sakit.

Pemberian vaksin ini boleh didapati di semua hospital dan klinik kerajaan serta swasta. Ia diberikan secara percuma di semua hospital dan klinik kerajaan tetapi dikenakan bayaran di klinik swasta.

Terdapat juga vaksin gabungan yang menggunakan kira-kira tiga hingga enam jenis vaksin yang dimasukkan ke dalam satu suntikan seperti vaksin MMR yang biasanya lebih mahal tetapi ia mengurangkan jumlah suntikan yang mengakibatkan kesakitan pada anak-anak.

Imunisasi melalui pemberian vaksin ini memberi perlindungan kepada anak-anak sebelum penyakit itu menyerang dan menjamin kesihatan anak-anak kita. Adalah terlalu lewat untuk memberi vaksin kepada anak-anak selepas dia dijangkiti penyakit.

Ini juga menjadi masalah apabila anak-anak yang telah dijangkiti itu akan menjadi ancaman kerana dia boleh pula menjangkiti orang lain yang tidak dilindungi khususnya kepada bayi dan anak-anak kecil lain yang belum mendapat pengimunan yang sepenuhnya.

Ini termasuk juga kepada orang yang tidak boleh menerima pengimunan atas sebab perubatan seperti kepada mereka yang alah kepada komponen vaksin, pesakit leukemia, HIV/AIDS dan mereka yang menjalani rawatan kemoterapi dan radioterapi.

Ibu bapa perlulah insaf dan sedar walaupun sesetengah vaksin mempunyai kesan sampingan tetapi kesan sampingan itu adalah sangat rendah jika dibandingkan dengan risiko jangkitan penyakit yang berlaku kepada anak-anak.

Adakah ibu bapa begitu nekad untuk mempertaruhkan nyawa anak-anak yang masih kecil? Maka, semua terpulang pada anda sebagai ibubapa yang penyayang.

Dasawarsa ini, muncul beberapa kelompok yang menggelar diri mereka sebagai Gerakan Antivaksin. Mereka ini terdiri daripada para ibu bapa yang menolak anak-anak mereka diberikan vaksinasi.

Beberapa alasan yang telah diberikan oleh mereka bagi menjustifikasikan penolakan mereka kepada program imunisasi yang telah dijalankan kerajaan.

Apa pun alasan dan argumen ibu bapa antivaksin, mereka tanpa disedari telah meletakkan anak-anak mereka setapak untuk terdedah kepada penyakit-penyakit berjangkit.

Kemampuan imuniti anak-anak mereka tentu sahaja rapuh apabila mereka bercampur dan bergaul dengan masyarakat sekeliling yang dikhuatiri mempunyai penyakit berjangkit.

Para ibu bapa disaran supaya tidak meletakkan kepentingan diri sendiri melebihi keselamatan dan kesihatan anak-anak. Wabak penyakit yang menular tidak mengenal erti belas kasihan. Penularan wabak penyakit berjangkit bukan sahaja bakal membahayakan anak-anak tetapi juga masyarakat secara keseluruhannya.

Ada ibu bapa beranggapan bahawa mereka dapat mengelakkan jangkitan penyakit melalui perubatan alternatif yang disangka dapat menggantikan kaedah vaksinasi.

Tidak dinafikan bahawa vaksinasi adalah hak ibu bapa. Namun, jangan dilupakan hak anak-anak untuk mendapatkan perlindungan daripada penyakit yang berjangkit. Keghairahan ibu bapa yang mempercayai segala khabar angin dan propaganda oleh pihak tertentu pastinya akan menjejaskan proses perkembangan anak-anak.

Sikap ibubapa yang kurang mengkaji dan mencari bahan-bahan bacaan berkenaan vaksin menjadi puncanya gerakan antivaksin ini makin berkembang.

Semua keputusan terletak di tangan anda sebagai ibu bapa yang penyayang dan prihatin samada untuk memberikan anak-anak anda imunisasi ataupun tidak. Anda boleh terus menambah ilmu pengetahuan dengan mencari bahan-bahan bacaan lain yang boleh didapati secara meluas ketika ini.

Mudah-mudahan dengan kebijaksanaan anda, ia dapat memastikan kehidupan anda sekeluarga sentiasa sejahtera dan bahagia bukan sahaja untuk hari ini tetapi juga hari-hari yang mendatang.

Kesihatan seluruh masyarakat bermula daripada kesihatan anak anda. Andalah sebagai ibu bapa yang bertanggungjawab dalam menentukan yang terbaik untuk masa depan anak anda.

Khyrul Hycal Hadi
Aktivis IKRAM MUDA Sabah
Institut Penyelidikan Produk Halal, UPM

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Banyak tanda tanya penahanan Zunar

Antara persoalan yang wajar dijelaskan ialah mengapa kebebasan bersatira untuk memperbaiki dasar pentadbiran awam diwar-warkan sebagai hasutan. Satira merupakan salah satu kaedah kritikan berlapik yang diterima pakai sejak zaman belum merdeka lagi dan digunakan oleh ramai pejuang kemerdekaan seperti Pak Sako dan Pendeta Za’ba.

Karya kartun semasa Zunar tidak tersiar di mana-mana akhbar atau makalah, dan buku-buku yang dijual pula sukar untuk didapati di toko-toko buku utama. Namun, kenyataaan bersifat perkauman seorang pengetua sekolah yang sudah lama diwar-warkan dalam media arus perdana tidak pula mengundang apa-apa tindakan undang-undang. Malah pemimpin nombor dua negara pun mengaku apa-apa tindakan terhadap pencetus insiden yang mencalar maruah kaum minoriti itu bukan di bawah bidang kuasanya.

Bagaimana satira politik boleh dianggap lebih berbahaya daripada isu perkauman, sehingga perlunya Zunar dihantar ke beberapa lokap berturut-turut sebelum ditahan di bawah Akta Hasutan, sedangkan Akta Hasutan digubal untuk mengelakkan pemberontakan besar-besaran melalui cara-cara yang bercanggah dengan perlembagaan negara seperti tindakan subversif gerila komunis pada awal kemerdekaan Malaysia.

IKRAM mengesyorkan mana-mana institusi atau badan kerajaan yang terkesan dengan sebaran awam yang dianggap palsu dan berunsur fitnah dalam media bebas seperti forum atau blog di internet supaya tampil proaktif dalam memberikan penjelasan yang bernas terhadap isu-isu yang dibahaskan. Tindakan menggertak dan menangkap para pengkritik dasar kerajaan dan menuduh mereka di bawah Akta Hasutan hanya akan menambahkan kesangsian rakyat terhadap keikhlasan kerajaan untuk mengekalkan kebebasan bersuara sebagai salah satu hak yang wajar dinikmati rakyat.

Kerajaan perlu menyedari tingginya bercambahnya masyarakat Malaysia melalui media bebas seperti blog adalah berpunca dari kelemahan arus media perdana yang dilihat sebagai tidak objektif dalam menyebarkan berita serta gagal dalam meraikan kepelbagaian pendapat semasa segenap lapisan masyarakat yang berbeza falsafah politik dan kepercayaan. IKRAM menggesa pihak berkuasa untuk membebaskan Zunar dengan serta merta agar keyakinan rakyat terhadap keterbukaan kerajaan dalam penerimaan kritikan awam demi penambahbaikan pentadbiran dan pengurusan negara dapat dikekalkan.  Sekiranya ditahan maka prosidur penahanan dipatuhi dan hak peguam perlu diberikan kepada Zunar. Sebarang tindakan intimidasi dan tekanan harus dihentikan.

Syed Ibrahim Syed Noh Naib Presiden Pertubuhan IKRAM Malaysia (IKRAM)


Sinar Harian diugut: Keperluan segera penubuhan Majlis Media Malaysia

Pada minggu lalu, para pengamal media terkejut dengan pendedahan Pengerusi Eksekutif Karangkraf, Dato’ Hussamuddin Yaacub bahawa seorang pegawai menteri telah melakukan ugutan kepada akhbar Sinar Harian.

Pegawai itu mengugut untuk membatalkan iklan kementerian tempat beliau bertugas di akhbar Sinar Harian jika akhbar tersebut terus memberi ruang dan liputan kepada tokoh-tokoh tertentu.

Tindakan mengugut begini bukanlah amalan yang sihat dan tidak melambangkan sebuah masyarakat yang maju dan progresif.

Adakah tindakan ini dilakukan kerana pegawai tersebut berasa tergugat oleh aktiviti tokoh berkenaan kerana menteri atau kementerian berkaitan tidak dapat laksanakan tanggungjawab dengan baik? Ini menjadi tanda tanya masyarakat.

Sinar Harian yang diterbitkan sejak tahun 2006 dikenali sebagai sebuah akhbar yang bebas yang memberi liputan dan ruang kpd semua pihak bagi menyatakan pendapat.

Ternyata masyarakat amat mengalu-alukan akhbar yang bebas dan seimbang ini. Buktinya, di kala banyak akhbar bercetak lain menghadapi masalah pasaran, malah ada yang sudah ‘tutup kedai’, Sinar Harian edisi cetak terus hidup memberi alternatif yang segar kepada masyarakat.

Pegawai berkenan harus sedar bahawa yang menyokong dan menjadikan Sinar Harian terus hidup adalah rakyat. Tindakan pegawai tersebut mengugut Sinar Harian adalah tidak profesional dan bertentangan dengan adab dan etika asas kemanusiaan.

Sehubungan dengan itu, adalah wajar dikaji semula hasrat bagi menubuhkan Majlis Media Malaysia (MMM) yang diuar-uarkan sebelum ini.

Selain berperanan bagi menjaga integriti pengamal media, MMM juga boleh berperanan menjaga kepentingan dan hak pengamal media sebagai institusi penting menyampaikan berita daripada kerajaan di samping menyatakan hasrat dan pandangan rakyat.

Dalam keadaan mendapat ugutan daripada pegawai kerajaan sebegini, MMM boleh berperanan untuk bertindak sewajarnya bagi menjaga kepentingan pengamal media.

Perlu dikaji kemungkinan diwujudkan satu akta yang komprehensif berkaitan MMM bagi memastikan MMM dapat berfungsi secara profesional dan berkesan, seperti akta yang berkaitan pengamal undang-undang atau pengamal perakaunan.

Semoga dengan ini, pengamal media tidak lagi akan dibuli oleh pihak-pihak yang rasa tergugat kerana tidak dapat melaksanakan tanggungjawab dengan baik.

Nahar Md Nor
Ahli Jawatankuasa Pusat
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Menyelak langsir kehidupan

Manis atau pahit kehidupan, bergantung kepada cara kita memandang, sejauh mana kita menghargai kehidupan sendiri dan sesedar mana kita mensyukuri nikmat ILAHI.

Jika ada yang bertanya kepada saya, “Apakah definisi yang paling tepat untuk menggambarkan sebuah kehidupan?” Saya tidak akan sesekali segan menjawab kehidupan adalah sebuah perjuangan.

Perjuangan untuk kita merasa bahagia walau di dalam hati sarat dengan luka, perjuangan untuk menghadapi satu demi satu muka surat berupa hari dan semestinya perjuangan yang paling agung, berjuang melakukan perkara yang DIA cintai dan reda.

Apabila kita menyelak langsir kehidupan sendiri, janganlah kita fokus kepada kekurangan, sebaliknya berusahalah untuk mencari kelebihan dan segala macam nikmat untuk kita syukuri.

Nikmat bangun pagi dan dapat bekerja macam biasa, nikmat melihat wajah orang-orang yang kita sayangi, nikmat merasai kesedapan makanan yang kita suka dan pelbagai lagi nikmat untuk kita semua pandang dengan mata hati.

Individu yang bahagia bukan memandang kepada apa yang tidak mereka miliki tetapi jiwa mereka besar dalam menghargai sekecil apa pun nikmat yang mereka punyai.

Berbahagialah menelusuri perjalanan sebuah kehidupan kerana hakikatnya, setiap saat itu indah jika kita pandai melihat dari sudut hikmah.

Oleh kerana kehidupan ini cukup singkat, sudah tiba masa untuk kita melihat kehidupan dari perspektif berbeza. Pandangan yang betul tentang kehidupan akan menguatkan rohani dan benteng pertahanan jiwa hamba kita dalam melakukan sesuatu yang bermakna dalam kehidupan.

Jauh dari perasaan hasad dengki, bebas dari cengkaman nafsu yang terkadang liar dan pandangan yang betul melihat kehidupan akan menjadikan kita semua insan yang mampu mentadbir urus diri, hubungan sosial sesama manusia dan sentiasa memperkemas hubungan dengan Allah, pencipta yang menciptakan kita dan seluruh alam.

Percaya atau tidak jika saya katakan, “Kita arkitek kehidupan masing-masing”. Maknanya kita individu yang paling dekat dengan diri menentukan corak kehidupan yang kita inginkan, ibarat seorang arkitek yang menentukan lakaran bangunan yang dia inginkan begitulah kita yang perlu ‘design’ bangunan kehidupan kita sendiri.

Apa yang mahu kita capai, apa yang mahu kita sumbangkan sebagai masyarakat dan perkara apa yang mahu kita fokus, semua ini kita yang tentukan.

Kehidupan menyediakan dua pilihan sama ada untuk kita memilih jalan yang bernama putus asa atau memilih menempuh jalan yang bernama perjuangan. Individu yang bijak dia cukup menghargai kehidupan dan akan memilih untuk menjadi seorang pejuang.

Sesungguhnya di sebalik langsir kehidupan, kita akan temui pelbagai cerita hidup dan setiap orang pastinya mempunyai pergelutan yang tertentu dalam meneruskan kehidupan.

Individu yang bernama ‘pejuang kehidupan’, mereka menjalani hari satu per satu dan mempunyai kebergantungan yang tinggi kepada Allah. Menyedari kehidupan marupakan satu tarbiah pendidikan jiwa, mereka tidak mudah putus asa sebaliknya gigih dalam mengejar nilai setiap saat.

Sama-sama kita menghargai kehidupan yang Allah anugerahkan. Nikmat yang paling indah dan membahagiakan apabila kita merasa kemanisan dalam cerita hidup kita sendiri.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kemeriahan Syawal: Makan Berpada, Raya Bergaya

Setelah hampir sebulan Ramadan, kini umat Islam yang berpuasa secara berdisiplin dapat menuai hasil nikmat kesihatan fisiologi dan psikologi yang lebih baik berbanding waktu sebelumnya.

Kesan fisiologi ini termasuk beroleh tubuh badan yang lebih sihat dan segak kesan daripada penurunan paras gula dalam darah, lemak, kolesterol dan tekanan darah sistolik.

Apabila ibadah puasa diselarikan pula dengan ketekunan memperbanyakkan ibadah kerohanian dengan penuh penghayatan, seseorang mampu untuk meraih ketenangan dan kedamaian dalam hidupnya.

Semua nikmat ini diperolehi percuma oleh semua dengan hanya menjalani ibadah puasa sepertimana yang dituntut oleh Allah Taala.

Banyak kajian telah membuktikan hikmah puasa yang dapat menaikkan fungsi kesihatan seseorang melalui amalan menahan makan dan minum daripada fajar terbit sehingga matahari terbenam selama sebulan.

Bahkan perbuatan ini turut dapat mencegah dan menyembuhkan pelbagai penyakit yang bersarang dalam badan sebagai alternatif kepada pengambilan ubat-ubatan bagi penyakit tertentu.

Hasil kajian-kajian sains ini membuktikan kebaikan puasa melalui penemuan-penemuan yang sukar dinafikan.

Didapati amalan berpuasa dapat menambah baik fungsi dan kesihatan otak, mengawal penyakit diabetes, mengurangkan faktor risiko penyakit kardiovaskular dan menghasilkan hormon anti penuaan.

Nah, begitu banyak sekali hikmah yang diperoleh manusia melalui ibadah yang diwajibkan Tuhan ini. Namun, manusia seakan-akan terlupa mesej berpuasa yang ingin diterapkan sepanjang madrasah Ramadan menjelang tibanya bulan Syawal.

Ramadan dikaitkan sebagai bulan tarbiah bagi menaikkan kawalan diri. Bagaimanapun,  apabila tibanya Syawal, sebaliknya pula berlaku dan menjadi waktu membalas dendam dengan pengambilan makanan tanpa beringat-ingat.

Kawalan pemakanan semasa berpuasa telah menyebabkan berat badan dapat diturunkan dan penyakit yang dihadapi terkawal.

Namun, apabila berlaku perubahan rutin makan yang tidak terkawal pada bulan Syawal, tidak hairan apabila berlakunya kenaikan semula berat badan dan terjadi serangan pelbagai penyakit.

Memang benar keenakan hidangan air bergula yang pelbagai perisa, ketupat, rendang dan beraneka juadah biskut raya sukar untuk ditolak begitu sahaja apabila bertandang ke rumah saudara mara dan sahabat handai.

Malah, boleh terlupa seketika atau saja-saja melupakan paras kandungan minyak, lemak tepu dan ketinggian gula dalam juadah yang kebiasaannya hanya dijamu setahun sekali.

Rasanya terasa begitu enak di mulut untuk ditahan-tahan. Namun begitu beringatlah, awasilah pengambilan makanan sekiranya mahu hidup beterusan dengan tahap kesihatan yang baik.

Menurut laporan yang dikeluarkan Kementerian Kesihatan Malaysia (KKM) dan Pertubuhan Kesihatan Sedunia (WHO) pada Ogos tahun lalu, diet pemakanan yang tidak sihat dalam kalangan warga Malaysia telah menyumbang kepada dua pertiga (68.8%) kos kehilangan produktiviti akibat kematian pramatang penyakit kardiovaskular.

Sehubungan itu, KKM telah menghasilkan Pelan Strategik Mengurangkan Gula dalam Kalangan Rakyat Malaysia (2023-2025) sebagai langkah proaktif memastikan gaya hidup pemakanan sihat diutamakan.

Pelan kerajaan ini dialu-alukan bagi memantapkan kesedaran amalan pemakanan berkhasiat dalam kalangan rakyat. Walau bagaimanapun, harus disedari bahawa suatu perubahan itu hanya berkesan apabila ada kesedaran dan kemahuan yang kuat serta disertai dengan tindakan yang konsisten oleh individu itu sendiri.

Mulakan langkah pertama dengan meneruskan semangat pengamalan pemakanan sihat pada bulan Ramadan ke bulan seterusnya dengan penuh kesedaran.

Pentingkan pengambilan makanan bernutrisi dan elakkan berlebihan ambil makanan yang bergoreng, banyak perasa tambahan dan kandungan gula tinggi.

Persoalannya, apakah cara untuk mengetahui makanan yang diambil itu berlebihan atau sudah cukup untuk kadar seharian?

Berdasarkan saranan Panduan Diet Malaysia, saranan pengambilan kalori bagi lelaki dewasa yang sihat dan kurang aktif adalah 2,000 kkal sehari, manakala bagi wanita dewasa dalam kategori ciri yang sama adalah sekitar 1,500 kkal sehari.

Tentunya pengiraan kalori menjadi rumit sekiranya perlu dikira satu persatu. Maka cara yang lebih mudah dan praktikal adalah mengamalkan diet suku-suku separuh.

Panduan diet ini meletakkan kuantiti hidangan sayur-sayuran atau buah-buahan adalah separuh pinggan, manakala makanan berupa bijirin dan protein masing-masing diambil ruang suku daripada saiz pinggan.

Pinggan yang diisi mengikut diet suku-suku separuh ini kebiasaannya mencapai 400 hingga 500 kkal sepinggan. Mudah untuk mengira pengambilan kalori seharian dengan membahagikan setiap hidangan berdasarkan disiplin diet suku suku separuh.

Digalakkan juga mengambil pinggan yang kecil untuk mengawal kuantiti saiz makanan. Utamakan pengambilan nutrisi dalam lauk. Misalnya bagi makanan seperti rendang dan lodeh, utamakan ambil sumber protein dan lebihkan sayur-sayuran.

Elakkan daripada mengambil kuah sehingga menjadi nasi banjir kerana kuah biasanya mengandungi lemak dan minyak yang tinggi.

Bagi mengawal selera makan pula, mulakan menu dengan buah-buahan dahulu. Apabila perut sudah penuh dengan serat, kebiasaannya nafsu untuk makan berlebihan dapat dikurangkan. Kemudian, rancang dan pilih menu makanan untuk mengelakkan daripada mencuba pelbagai rasa makanan secara semberono.

Sekiranya terlebih makan pada hari itu, susuli dengan aktiviti membakar kalori. Apa yang penting, makan secara sedar. Ambil makanan secara sederhana, nikmati dan makan perlahan-lahan sedikit demi sedikit dan bukan dalam kuantiti yang banyak sekaligus.

Sekiranya dahulu penyakit kencing manis, darah tinggi, kolesterol tinggi dikaitkan dengan penyakit warga emas, kini penyakit ini sudah normal menular pada mereka yang berusia 30-an dan 40-an.

Sayangi diri, makan berpada supaya beraya dengan bergaya. Kita adalah apa yang kita makan.

“..dan makanlah serta minumlah, dan jangan pula kamu melampau; sesungguhnya Allah tidak suka akan orang-orang yang melampaui batas.” (Al-a’raaf: 31)

Basmin Maarof
Pegawai Jabatan Komunikasi dan Media
Pertubuhan IKRAM Malaysia

Penafian: Tulisan ini adalah pandangan peribadi penulis dan tidak semestinya mencerminkan pendirian IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Badan-Badan Mahasiswa Malaysia Menyokong “Kempen Solidariti Mahasiswa” Bersempena Hari Mahasiswa Sedunia

Tarikh 17 November setiap tahun telah disambut sebagai Hari Mahasiswa Sedunia semenjak Tahun 1941. Tarikh ini pada asalnya dipilih khusus untuk memperingati peristiwa serbuan rejim Nazi German terhadap University of Prague pada 17 November 1939. Rejim Nazi ini telah menafikan kebebasan akademik mahasiswa dengan menutup universiti-universiti dan kolej-kolej di negara Czech, malah bertindak melampau batas dengan membunuh sebilangan pelajar dan menghantar lebih kurang 1200 orang pelajar lagi ke kem-kem tahanan.

Ironinya, kisah penindasan dan kekejaman terhadap golongan mahasiswa terus berleluasa serta mewarnai sejarah dunia sehingga ke hari ini. Terbaru di Mesir, sekurang-kurangnya 638 orang mahasiswa telah dibuang universiti, 209 orang dibunuh, 2000 orang cedera dan 2188 orang lagi telah dipenjarakan semenjak penggulingan Presiden Mesir yang telah dilantik secara sah iaitu Presiden Dr Mohammed Morsi pada bulan Julai tahun 2013.

Dalam masa yang sama, dakwaan yang dikenakan terhadap lapan (8) orang mahasiswa daripada Universiti Malaya (UM) rentetan pengajuran program yang menjemput Tokoh Politik Pembangkang pada 27 Oktober 2014 telah sedikit sebanyak menimbulkan persoalan terhadap kebebasan hak akademik di Malaysia.

Menyedari akan kepentingan menjamin hak kebebasan mahasiswa dalam menyuarakan pendapat mereka, kami IKRAM Siswa, Persatuan Kebangsaan Pelajar Islam Malaysia (PKPIM), Gabungan Mahasiswa Islam Se-Malaysia (GAMIS), Solidariti Mahasiswa Malaysia (SMM), Gerakan Demokratik Belia dan Remaja Malaysia (DEMA), Persatuan Mahasiswa Islam Universiti Malaya (PMIUM) dan Persatuan Mahasiswa Universiti Malaya (PMUM) mewakili badan-badan mahasiswa di seluruh Malaysia dengan ini bersama-sama bersatu hati menyatakan sokongan padu terhadap “Kempen Solidariti Mahasiswa Sedunia sempena Hari Mahasiswa Sedunia” dengan tema “Selamatkan Kebebasan Akademik”.

Objektif utama kempen ini adalah untuk memberi kesedaran kepada seluruh masyarakat khususnya mahasiswa tentang penindasan yang berlaku terhadap rakan-rakan mahasiswa di dalam dan luar negara.

Kempen ini digerakkan melalui media sosial bermula 15 November 2014 sehingga 20 November 2014 dengan penubuhan laman Facebook “Kempen Solidariti Mahasiswa Sedunia sempena Hari Mahasiswa Sedunia”. Laman Facebook ini dimanfaatkan untuk penyaluran maklumat-maklumat kempen dalam bentuk poster dan sebagainya. Sehingga kini, Laman Facebook Kempen tersebut telah pun mendapat lebih daripada 1000 jumlah likes dalam masa dua hari. Dalam masa yang sama, kami turut menerima ratusan gambar-gambar sokongan terhadap kempen ini daripada mahasiswa-mahasiswa Malaysia yang sedang menuntut di seluruh dunia.

Kemuncak kepada Kempen ini ialah penganjuran Forum bertajuk “Kebebasan Akademik & Masa Depan Mahasiswa” pada 17 November 2014 bertempat di Kompleks Pendidikan Islam Bangi. Forum ini akan dikendalikan oleh saudara Muhammad Fikri bin Ahmad selaku Ahli Parlimen Belia Malaysia bersama-sama dengan empat (4) orang panelis iaitu saudara Marwan bin Abdullah, Presiden IKRAM Siswa, saudara Mohammad Fazril bin Mohd Saleh, Presiden Persatuan Kebangsaan Pelajar Islam Malaysia (PKPIM), saudara Mohd Imran bin Md Ishak mewakili Presiden Gabungan Mahasiswa Islam Se-Malaysia (GAMIS) dan saudara Fahmi bin Zainol, Presiden Persatuan Mahasiswa Universiti Malaya (PMUM).

Forum yang mensasarkan kehadiran 300 orang mahasiswa ini juga akan menyaksikan kehadiran Dato’ Saifuddin bin Abdullah yang merupakan CEO Global Movement of Moderates (GMM) serta mantan Timbalan Menteri Pengajian Tinggi selaku tetamu jemputan untuk menyampaikan ucaptama forum.

Justeru, kami menyeru segenap lapisan masyarakat Malaysia khususnya golongan mahasiswa untuk bersama-sama menyokong dan menjayakan kempen ini demi membina sebuah dunia yang lebih baik dan harmoni.

2.  Persatuan Kebangsaan Pelajar Islam Malaysia (PKPIM)

3. Gabungan Mahasiswa Islam SeMalaysia (GAMIS)

5. Gerakan Demokratik Belia dan Remaja Malaysia (DEMA)

6. Persatuan Mahasiswa Islam Universiti Malaya (PMIUM)

7. Persatuan Mahasiswa Universiti Malaya (PMUM)

MEDIA STATEMENT MALAYSIAN STUDENTS’ MOVEMENT SUPPORT “SOLIDARITY OF WORLD STUDENTS” CAMPAIGN IN CONJUNCTION WITH THE INTERNATIONAL STUDENTS’ DAY

17th November 2014, 24th Muharram 1436 Hijrah

Every year on 17th November has been known as the International Students’ Day since 1941. This date was originally selected specifically to commemorate the Nazi regime’s prosecution against University of Prague on 17th November 1939. Nazi regime has denied students’ academic freedom by closing universities and colleges in Czech, killing a number of students and approximately 1200 students have been sent to detention camps.

Ironically, the story of oppression against students continue to rampant in the world’s history until today. The latest is in Egypt where at least 638 students were expelled, 209 killed, 2000 injured and 2188 have been jailed since the overthrow of the President Dr Mohamed Morsi in July 2013.

Recently eight (8) students from University of Malaya (UM) have also been charged due to the incident of inviting the opposition figure for a speech on 27th of October 2014 has raised some questions on the academic freedom in Malaysia.

Realizing the importance to voice out the students’ opinion, we IKRAM Siswa, Persatuan Kebangsaan Pelajar Islam Malaysia (PKPIM), Gabungan Mahasiswa Islam Se-Malaysia (GAMIS), Solidariti Mahasiswa Malaysia (SMM), Gerakan Demokratik Belia dan Remaja Malaysia (DEMA), Persatuan Mahasiswa Islam Universiti Malaya (PMIUM) and Persatuan Mahasiswa Universiti Malaya (PMUM) represents the students’ movement throughout Malaysia, expressing strong support for the “Solidarity of World Students Campaign In Conjunction With the International Students’ Day”, with the theme, “Save the Academic Freedom”.

The main objective of this campaign is to provide awareness throughout the community especially students about oppressions that occurred against our fellow students both in Malaysia and throughout the world.

This campaign is empowered by social media starting from 15th November to 20th November 2014 with the formation of the Facebook page “Kempen Solidariti Mahasiswa Sedunia sempena Hari Mahasiswa Sedunia”. This Facebook page channels information on the campaign through posters, writings, posts and etc. Until now, the Page had already got more than 1000 hits and raising. We also received hundreds of pictures supporting this campaign from students all around the world.

The highlight of this campaign is the organization of a forum entitled: “Academic Freedom & Students’ Future”, on 17th November 2014 at Kompleks Pendidikan Islam Bangi. This forum will be moderated by Muhammad Fikri bin Ahmad, a Malaysian Youth Parliament member, together with four other (4) panelists which are Marwan bin Abdullah, President of IKRAM Siswa, Mohammad Fazril bin Mohd Salleh, President of Persatuan Kebangsaan Pelajar Islam (PKPIM), Mohd Imran bin Md Ishak of Gabungan Mahasiswa Islam Se-Malaysia (GAMIS) and Fahmi bin Zainol, President of Persatuan Mahasiswa University of Malaya (PMUM).

The forum which targeted 300 attendees will also witness the presence of Dato’ Saifuddin bin Abdullah, who is the CEO of the Global Movement of Moderates (GMM) and the former Deputy Minister of Higher Education as our invited guest to deliver his keynote at the forum.

Thus, we urge all Malaysians, especially students to support this campaign in order to build a better world.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Anwar Ibrahim Angkat Sumpah Perdana Menteri Ke-10

KUALA LUMPUR – Pengerusi Pakatan Harapan (PH), Dato’ Seri Anwar Ibrahim secara rasminya telah dilantik sebagai Perdana Menteri Malaysia ke-10 Malaysia petang ini.

Majlis mengangkat sumpah jawatan itu dijalankan di hadapan DYMM Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah di Istana Negara, di sini.

Yang di-Pertuan Agong berkenan melantik Dato’ Seri Anwar Ibrahim sebagai Perdana Menteri selepas baginda memperhalusi pandangan Raja-Raja Melayu yang menghadiri perbincangan khas di Istana Negara pagi tadi.

Dengan pelantikan tersebut, berakhirlah penantian rakyat Malaysia untuk melihat pemimpin baharu bagi memimpin negara ini selepas berakhirnya pilihan raya umum ke-15 (PRU15) pada 19 November lalu.

Turut hadir pada majlis mengangkat sumpah ialah Ketua Hakim Negara, Tun Tengku Maimun Tuan Mat, Yang Dipertua Dewan Negara, Tan Sri Dr Rais Yatim, Yang Dipertua Dewan Rakyat, Tan Sri Azhar Harun serta pemimpin-pemimpin kanan Pakatan Harapan dan Barisan Nasional.


Bantuan Covid-19: Pengagihan kekayaan dalam Islam

Semenjak Perintah Kawalan Pergerakan dilaksanakan bermula 18 Mac 2020, ramai  rakyat yang terkesan dari segi ekonomi.

Sektor seperti pelancongan, penerbangan dan  peruncitan adalah antara sektor yang terjejas teruk menyebabkan pemilik perniagaan terpaksa menghentikan operasi sementara waktu atau beroperasi pada kadar minima menyebabkan pekerja diberi cuti tanpa gaji, diberhentikan atau gaji dikurangkan.

Situasi ini menyebabkan negara mengalami kemelesetan ekonomi akibat kurangnya kuasa beli dalam kalangan rakyat, perniagaan merosot dan negara kehilangan pendapatan daripada cukai.

Islam sebagai agama yang mementingkan kesaksamaan, telah mempraktikkan konsep pengagihan kekayaan seperti zakat, wakaf dan infak untuk memastikan golongan yang kaya tidak melupakan golongan yang kurang bernasib baik. Konsep ini telah dapat membantu golongan yang terkesan akibat PKP yang  dilaksanakan.

Kewajipan berzakat adalah rukun Islam yang keempat. Setiap negeri di Malaysia  mempunyai institusi yang mengawal selia kutipan zakat supaya kutipan dapat dibuat  secara teratur dan pengagihan dapat diberikan kepada golongan sasar.

Terdapat lapan golongan sasar yang layak menerima bantuan zakat iaitu fakir, miskin, amil, mualaf, hamba, orang yang berhutang, pihak yang berjuang di jalan Allah dan musafir.

Sebagai  contoh, Pusat Pungutan Zakat – Majlis Agama Islam Wilayah Persekutuan (PPZ-MAIWP) telah berjaya membuat kutipan sebanyak RM768 juta pada tahun 2020.

Pengagihan sebanyak RM707,968,418 pula telah dibuat kepada golongan yang memerlukan. Bantuan Musaadah MAIWP adalah Bantuan Khas Covid-19 yang  membantu golongan yang terkesan akibat pandemik ini. Jumlah bantuan bergantung kepada keperluan isi rumah.

Kewajipan berwakaf pula tidak diwajibkan tetapi amat digalakkan jika mempunyai kemampuan. Pengertian wakaf adalah menahan harta tersebut daripada proses jual beli tetapi digunakan untuk kebajikan masyarakat.

Wakaf boleh dibuat dalam bentuk harta alih seperti wang tunai atau harta tidak alih seperti tanah. Antara institusi yang dibangunkan untuk memantau dan menyelaras program wakaf di Malaysia adalah Jabatan Wakaf,  Zakat, dan Haji (JAWHAR) dan Yayasan Wakaf Malaysia.

Waqaf An-Nur Corporation Berhad adalah contoh syarikat yang berjaya mengaplikasikan wakaf korporat dalam membantu masyarakat. Syarikat ini menguruskan aset dan saham  syarikat kumpulan JCorp yang diwakafkan.

Antara bantuan yang ditawarkan adalah seperti Dana Niaga – Pembiayaan Untuk Usahawan Mikro iaitu pembiayaan tanpa faedah bagi membantu usahawan mikro mengembangkan perniagaan mereka. Bagi bantuan Covid-19, Waqaf An-Nur telah membantu dari segi keperluan asas dan  pembelian keperluan perubatan.

Infak pula adalah sinonim bagi sedekah iaitu pemberian secara sukarela bagi membantu golongan yang memerlukan. Infak dalam skala kecil boleh disalurkan secara terus tetapi  dalam skala besar kebiasaannya akan diuruskan oleh sebuah badan yang akan menyalurkan kepada golongan yang memerlukan.

Sebagai contoh, Perdana Kuala Lumpur City Centre telah menyalurkan sumbangan makanan kepada 150 Orang Asli Suku Temuan dari Kampung Orang Asli, Kemensah melalui program Infaq Covid-19. Dana infak disalurkan oleh orang ramai melalui sumbangan serendah RM10.

Kesimpulannya, Islam adalah agama yang menggalakkan umatnya mencari kekayaan tetapi kekayaan itu perlu dikongsi dengan golongan yang kurang bernasib baik melalui zakat, wakaf dan infak.

Ia menghalang konsep pemusatan kekayaan di mana yang kaya akan terus bertambah kaya dan yang miskin akan bertambah miskin. Konsep ini berlawanan dengan sistem kapitalis yang diamalkan kebanyakan negara Barat.

Azharul Adha Dzulkarnain adalah Ketua Jawatankuasa Pendidikan Masyarakat, Malaysian Association of Muslim Finance Professionals (MFP) dan juga seorang perunding takaful dan hartanah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


PTI 2016: Siasah Syar’iyyah Dalam Pembangunan Negara Rahmah

Pada hari ini kita berkumpul di IDCC, Shah Alam sempena Perhimpunan Tahunan IKRAM 2016 (PTI 2016) yang mana ia merupakan acara kemuncak tahunan IKRAM yang mengumpulkan ahli dari seluruh negara bagi mengikuti ucapan Presiden yang menggariskan hala tuju perjuangan IKRAM.

Ahli-ahli juga berkumpul bagi mengeratkan ukhuwah sesama mereka. Jumlah kehadiran pada hari ini adalah seramai 3,300 orang termasuk sekitar 200 orang bukan ahli.

Tetamu yang hadir pada hari ini adalah daripada parti-parti politik, NGO, kedutaan, mahasiswa dan tokoh-tokoh seperti Dr Yusri Mohamad (YADIM), YB Khalid Abd Samad (Ahli Parlimen Shah Alam) dan YB Nurul Izzah Anwar (PKR).

Selain Ucaptama Presiden, yang akan menyampaikan ucapan juga adalah Naib Mursyid Am Ikhwan Muslimin, Dr Ibrahim Munir dan Ketua Majlis Syuro Partai Keadilan Sejahtera (PKS) Indonesia, Dr Salim Segaf al-Jufri. Satu sesi perkongsian oleh peserta Women’s Boat to Gaza (WBG) juga akan diadakan.

Bagi memantapkan kefahaman ahli IKRAM tentang siasah syar’iyyah, PTI 2016 mengetengahkan dua forum yang bertajuk “Tarbiah dan Siasah Syar’iyyah dalam Pembangunan Negara Rahmah” dan “Aplikasi Siasah Syari’yyah Dalam Siasah, Masyarakat Madani, Wanita dan Belum Islam”.

Tema PTI 2016 adalah “Siasah Syar’iyyah Dalam Pembangunan Negara Rahmah”. Ini merupakan lanjutan kepada Tema PTI 2014 “Malaysia Menuju Negara Rahmah” dan PTI 2015 “Memacu Perubahan Malaysia Rahmah Berasaskan Maqasid Syariah”.

Tema “Siasah Syar’iyyah Dalam Pembangunan Negara Rahmah” ini ingin mengajak ahli-ahli dan masyarakat untuk memahami satu ilmu dan pemikiran yang tinggi dalam siasah dan syar’iyyah. Visi IKRAM adalah “Malaysia Menjadi Negara Rahmah”.

Bagi menjayakan visi ini, ia memerlukan pendekatan yang bijaksana. Kita mengemukakan pendekatan siasah syar’iyyah pada tahun ini sebagai lanjutan kepada pendekatan maqasid syariah yang dikemukakan pada tahun lepas.

Siasah syar’iyyah bermaksud pengurusan atau tata kelola seorang pemimpin yang adil terhadap urusan-urusan yang dikongsi bersama oleh rakyat (hal ehwal kenegaraan) berasaskan tuntutan-tuntutan syariah merangkumi seluruh bidang kehidupan manusia.

Bagi membina Negara Rahmah, IKRAM meyakini bahawa siasah syar’iyyah adalah siasah yang menjamin keadilan lantaran ia lahir daripada unjuran wahyu dan ijtihad fiqhi yang dipandu nas wahyu atau ruhnya, bukan tercerna daripada unjuran akal atau nafsu manusia semata-mata.

Siasah syar’iyyah berbekalkan satu pertimbangan yang menyeluruh berlandaskan maqasid syariah yang memelihara nilai-nilai kehidupan, kemanusiaan, diri manusia, organisasi masyarakat dan persekitaran kehidupan manusia.

Oleh itu, IKRAM telah merangka beberapa inisiatif siasah syar’iyyah secara bertahap-tahap bagi mendepani situasi masyarakat dan negara Malaysia masa kini yang berhadapan dengan pelbagai kemelut yang menuntut penyelesaian yang menyeluruh dan mendasar agar mampu memacu perubahan masyarakat dan negara.

Semoga usaha IKRAM ini akan membantu dan menyumbang kearah membina dan membangun negara Malaysia sebagai sebuah Negara Rahmah Mithali yang berteraskan pendekatan siasah syar’iyyah yang komprehensif.

Dr Hj Mohd Parid Sheikh AhmadPresidenPertubuhan IKRAM Malaysia